title: Teneriffan lento-onnettomuus

text: Teneriffalle onnettomuudesta raportoimaan matkustanut Ilta-Sanomien toimittaja Pertti Koskinen kuvaili lohdutonta näkyä kiitotiellä: "”Kauempaa vain romukasoilta vaikuttaneet möykyt selkiintyvät kammottavalla tavalla, kun astuu lähemmäksi. Jossain siintää myös KLM:n koneen sivuperäsin – mustuneena ja repaleisena. Paljon muuta ei koneesta ole jäljellä. Kukkien peittämällä nurmikolla kymmenien metrien päässä nököttää yksi sen moottoreista. Muusta koneesta on vain pellinkappaleita ja tuhkaa, josta tuulessa vielä uhoaa lämmin palaneen haju. – – – Pan Amin koneen jäännökset lojuvat parin sadan metrin päässä. On vaikea kuvitella, että noiden vääntyneiden metallinpalasten keskellä hehkuvasta pätsistä on joku voinut pelastua, sillä mitään ehjää ei näy. Kone on ilmeisesti syttynyt tuleen hitaammin kuin hollantilainen ja palanut lopullisesti, kun liikkumaan kyenneet ovat päässeet siitä pois.”"


title: Teneriffan lento-onnettomuus

text: Tutkinnassa kävi ilmi, että lennonjohdon ja koneiden välisessä viestinnässä oli ollut useita virheellisiä tulkintoja ja vääriä olettamuksia. Mustien laatikoiden ääninauhojen analysoinnissa kävi ilmi, että KLM:n kapteeni oli ilmeisesti omasta mielestään saanut luvan aloittaa lähtökiidon. Samalla lennonjohto oletti, että KLM:n 747 oli paikoillaan kiitotien päässä odottamassa lentoonlähtöselvitystä.


title: Teneriffan lento-onnettomuus

text: Päällekkäisten radioviestien tärkeys onnettomuutta ehkäisevänä tekijänä on kyseenalaistettu useaan kertaan. Onnettomuuden pääsyiksi katsottiin epästandardien ilmaisujen käyttö, KLM:n kapteenin kiirehtiminen ja väärä luulo lentoonlähtöselvityksestä sekä mahdollisesti Alankomaiden lainsäädäntö työajan ylityksen suhteen.


title: Teneriffan lento-onnettomuus

text: 70 onnettomuustutkijaa Espanjasta, Alankomaista ja Yhdysvalloista yhdisti voimansa tutkiakseen onnettomuutta. Tutkinnan kohteina olivat myös molemmat lentoyhtiöt. Onnettomuuden seurauksena tehtiin useita muutoksia kansainvälisiin ilmailusäännöksiin sekä lentokoneisiin. Ilmailulaitokset ympäri maailman asettivat pakollisiksi standardiviestien käytön viestinnässä. Lentokonevalmistajat asensivat lentokoneisiin laitteistoja, joilla lentotoiminta sumussa muuttui vaarattomammaksi. Miehistön jäsenten välistä hierarkiaa muokattiin vähemmän autoritääriseen suuntaan, ja enemmän painoa asetettiin lähtöpäätöksen tekemiseen yhteistyössä. Nykyisin lentoonlähtöpäätös tehdään lentäjien kesken eikä yksittäispäätöksenä.


title: Teneriffan lento-onnettomuus

text: Koska Los Rodeosin alue on erittäin sumuista aluetta, uusi lentokenttä, Reina Sofían lentoasema, rakennettiin saaren etelärannalle. Tämä kenttä palvelee suurinta osaa Teneriffan kotimaan- ja ulkomaanlennoista. Los Rodeosin kenttä on edelleen käytössä Kanariansaarten sisäisessä liikenteessä.


title: Teneriffan lento-onnettomuus

text: KLM:n lopulta myönnettyä virheensä, uhrien omaiset saivat 58 000 - 600 000 dollaria vahingonkorvauksia. Yhteensä KLM maksoi noin 2 miljardia dollaria.


title: Westwood Studios

text: Westwood Studios oli videopelejä kehittävä yritys, jonka perustivat Brett Sperry ja Louis Castle vuonna .


title: Westwood Studios

text: Yritys kehitti muun muassa suositut "Command & Conquer" -pelit ja on reaaliaikaisten strategiapelien pioneeri.


title: Westwood Studios

text: Yrityksen varhaisia tunnettuja pelejä olivat "BattleTech"-sarjaan perustuvat pelit. Muita tunnettuja olivat Strategic Simulationsin julkaisema "Eye of the Beholder" -pelisarja. "Dune 2" on usein mainittu ensimmäisenä reaaliaikaisena strategiapelinä, jota seurasi Westwoodin oma "Command & Conquer"-sarja.


title: Westwood Studios

text: Electronic Arts osti pelistudion vuonna 1998, ja pelitalon toiminta lopetettiin maaliskuussa 2003. Yhtenä syynä lopettamiseen oli Westwoodin pelin "" huono myyntimenestys. Kun Electronic Arts lopetti Westwoodin, sen halukkaat työntekijät saivat siirtyä EA Los Angeles -studioon (tämä studio valmisti mm. "Command & Conquer" -sarjan kolmannen ja neljännen osan sekä "Red Alert 3:n", mutta ei ole varmaa, aikooko EA Los Angeles jatkaa tulevissa C&C-sarjan peleissä). Kaikki Westwoodin työntekijät eivät siirtyneet EA Los Angelesiin, vaan osa työntekijöistä perusti pelitalon Petroglyph Games.


title: Jori Hulkkonen

text: Jori Hulkkonen (s. 28. syyskuuta 1973) on kemiläislähtöinen suomalainen DJ ja elektronisen musiikin tuottaja. 1990-luvun alussa Hulkkonen alkoi tehdä musiikkia Jukka Hautamäen ja Ari Ruokamon kanssa perustamallaan Lumi-levymerkillä. Vuonna 1996 hän sai levytyssopimuksen ranskalaisen F Communications -levymerkin kanssa: ensilevy oli nimeltään "Selkäsaari tracks" (1996). Yhdessä kanadalaisen Tigan kanssa nimellä Tiga & Zyntherius tehty "Sunglasses At Night" (2002), versio vanhasta Corey Hartin 1980-luvun hittikappaleesta, on Hulkkosen kansainvälisesti menestynein levytys. Levyllä nimeltä "Dualizm" (2005) ovat myös mukana John Foxx, Nick Triani, Tiga, Jerry Valuri ja José González. Dualizmin ”Lo-Fiction”-singlen onnistumisen johdosta Jori aloitti synthpop-sivuprojektin Processoryn Jerry Valurin kanssa, jolla he julkaisivat kokoonpanon nimeä kantavan debyytin helmikuussa 2007.


title: Jori Hulkkonen

text: Hulkkonen on julkaissut levyjään useilla nimillä; Avalon Unbounded, Bobby Forrester, Deks Dekster, Electromantic, Eternal Boyman, Hösh!, Jii Hoo, Midnite City Soul Affair, Vichy ja Zyntherius. Hän on tehnyt remixejä Telepopmusikin toiselle singlelle ”Love Can Damage Your Health” (2004). Hän on myös pitkään juontanut tanssimusiikin erikoisohjelmia Radiomafialla ja YleX:llä (Tiistain tanssi-ilta).


title: Jori Hulkkonen

text: Hulkkonen saatetaan nimensä puolesta sekoittaa reggaeorkesteri Soul Captain Bandin kitaristiin Jori Hulkkoseen tai tietokonepelimuusikko Jori Olkkoseen.


title: Black Hula Sound

text: Black Hula Sound on vuodesta 2003 toiminut suomalainen sound system, jonka selektoreina toimivat Kova K ja Jere Dangerous. Black Hula on toimintansa alusta asti pyörittänyt Tampereen Ravintola Telakalla järjestettävää Reggae Super Jam -klubia. Klubilla on esiintynyt suomalaisia reggae-yhtyeitä, kuten Puppa J & Tasottavat, Suhinators ja Levitators.


title: Black Hula Sound

text: Black Hula on myös levy-yhtiö joka on julkaissut muun muassa Puppa J & Tasottavien sekä Nopsajalan debyyttisinglet.


title: Anssi Nykänen

text: Anssi Olavi Nykänen (s. 7. helmikuuta 1965 Keuruu) on suomalainen rumpali. Nykänen toimii studiomuusikkona ja palkattuna soittajana monissa yhtyeissä. Nykänen lienee suomalaisista nykymuusikoista käytetyin sessiorumpali ja on levyttänyt kaikista suomalaisista muusikoista viidenneksi eniten. Hän soittaa Gramexin mukaan 5 000 kappaleella.


title: Anssi Nykänen

text: Nykänen on soittanut keikkamuusikkona muun muassa Pepe Ahlqvist & The Sunset Boulevardin, Pepe Ahlqvist & H.A.R.P.:n, Pekka Pohjolan yhtyeen, Havana Blackin, Heikki Silvennoisen Restin, Nylon Beatin ja Paula Koivuniemen taustabändin rumpalina. Hän on myös soittanut kokoonpanossa, jossa soittavat hänen lisäkseen Timo Kämäräinen (Ismo Alanko Säätiö), Jan Simons (Ahma), ja Ville Tuomi (Suburban Tribe, Kyyria, United Underworld), sekä Root of Love -yhtyeessä, joka on julkaissut Personal Contact-tribuuttialbumin Jimi Hendrixin musiikista ja keikkaillut ja tehnyt konserttikeikkoja. Hän soittaa myös vuonna 2006 julkaistulla "Raskaampaa joulua" -kokoelma-albumilla. Hän soittaa myös vuonna 2011 perustetussa rockyhtyeessä "Wöyh", johon kuuluu myös metalliyhtye Stam1nan laulaja Antti Hyyrynen ja jo lopetetun rockyhtye YUP:n Jussi Hyyrynen.


title: Voikko

text: Voikko (engl. "palomino", ruots. "isabell", saks. "Isabell", ransk. "palomino") on hevosen väritys, jota vierasperäisesti kutsutaan joskus myös palominoksi tai isabellanväriksi. Voikko on karvaltaan voin- tai kullankeltaisen vaaleanruskea ja sillä on hyvin vaaleat, kermanväriset jouhet. Voikon korvien reunat ovat yleensä tummat ja korvien sisällä on selvästi vaaleampaa karvaa, mikä voi auttaa värin tunnistamisessa. Voikkoväritystä pidetään yleensä hyvin kauniina, ja tällaiset hevoset ovatkin kautta aikojen olleet suosittuja ja haluttuja.


title: Voikko

text: Voikko on yksi esimerkki voikkoväreistä, joissa voikkogeeni vaalentaa hevosen karvaa. Voikon tapauksessa hevosen pohjaväri on rautias.


title: Voikko

text: Palominolla tarkoitetaan Yhdysvalloissa kullanvärisiä valkoharjaisia hevosia, joita rekisteröi kaksi eri hevosjärjestöä. Useimmat näistä hevosista ovat voikkoja, ja osa liinaharjaisia rautiaita. Toinen palominojärjestöistä hyväksyy rekisteriinsä minkä tahansa sopivanvärisen hevosen. Toisen rekisteröintivaatimukset ovat hyvin tiukat ja sisältävät paljon sääntäjä sekä värin yksityiskohtien että hevosen rotutaustan suhteen.


title: Queen (albumi)

text: Queen on brittiläisen Queen-yhtyeen ensimmäinen albumi. Se äänitettiin vuosina 1971–1972 ja julkaistiin Britanniassa 13. heinäkuuta 1973 sekä Yhdysvalloissa 4. syyskuuta 1973. Yhtyeen laulaja Freddie Mercury sävelsi ja kirjoitti puolet albumin kymmenestä kappaleesta. Kolme kappaleista on kitaristi Brian Mayn ja yksi rumpali Roger Taylorin käsialaa. ”Doing All Right” on Mayn ja Tim Staffellin säveltämä kappale, jonka alun perin levytti Mayn, Taylorin ja laulaja-basisti Staffellin aikaisempi yhtye Smile.


title: Queen (albumi)

text: Albumi julkaistiin Britanniassa vinyylilevynä ja C-kasettina 13. heinäkuuta 1973. Albumi kipusi parhaimmillaan myyntilistojen 24. sijalle kahdeksantoista listaviikon aikana. Yhdysvalloissa levy julkaistiin 4. syyskuuta 1973 huomattavasti vaisummalla menestyksellä: albumi oli parhaimmillaan 83. sijalla yhdeksän listaviikon aikana.


title: Queen (albumi)

text: Vuonna 1986 albumi julkaistiin ensimmäisen kerran CD-levynä. Hollywood Records julkaisi levyn kolmen bonuskappaleen kera Yhdysvalloissa vuonna 1991. Euroopassa ja Japanissa CD-versio julkaistiin uudelleen vuosina 1993–1994 ja Japanissa vielä uudelleen vuonna 1998. Vuosina 2001 ja 2004 Japanissa julkaistiin remasteroitu CD-versio, joka julkaistiin japanilaisilla kansilla myös Euroopassa 12. heinäkuuta 2004.


title: Queen (albumi)

text:
A-puoli
B-puoli


title: Sheer Heart Attack

text: Sheer Heart Attack on brittiläisen Queen-yhtyeen marraskuussa 1974 ilmestynyt kolmas albumi, joka merkitsi yhtyeen läpimurtoa sekä Britanniassa että Yhdysvalloissa. Se nousi Britanniassa listakakkoseksi sekä ensimmäisenä Queen-albumina Yhdysvaltain top 20:een sijan 12 muodossa. Albumilla on muun muassa solisti Freddie Mercuryn säveltämä singlehitti ”Killer Queen” sekä kitaristi Brian Mayn kirjoittama, livesuosikiksi muodostunut ”Now I’m Here”. Musiikillisesti kahta edeltäjäänsä pop-tyylisempi albumin ovat Queenin fanit usein äänestäneet yhtyeen viiden parhaimman levyn joukkoon kuuluvaksi.


title: Sheer Heart Attack

text: Brian May, joka oli sairastunut edellisen Amerikan-kiertueen aikana hepatiittiiin ja myöhemmin pohjukaissuolihaavaan, oli poissa monista nauhoitussessioista. Niinpä hän soitti osuutensa myöhemmin valmiiden taustojen päälle.


title: Sheer Heart Attack

text: "Sheer Heart Attack" on Queenin kahta edellisalbumia popmaisempi sekä ”bändivoittoisempi”. Jälkimmäistä seikkaa ei ollut mahdollista toteuttaa kunnolla edellislevyjen kohdalla, sillä ne oli äänitetty epäsäännöllisissä olosuhteissa. Esimerkiksi vuonna julkaistu 1973 esikoisalbumi "Queen" nauhoitettiin tilanteissa, jolloin kukaan muu ei käyttänyt studiota. Nyt levy päästiin äänittämään rauhassa ilman vastaavia häiriötekijöitä. Nauhoituksissa riitti kuitenkin ongelmia, sillä kitaristi Brian May oli sairastunut hepatiittiin kesken Amerikan-kiertueen toukokuussa 1974. Elokuussa 1974 hän oli jälleen sairaalahoidossa, pohjukaissuolihaavan vuoksi. May joutui jättämään sessioita väliin ja nauhoittamaan kitara- ja lauluosuutensa myöhemmin. May on myöhemmin todennut, että kaikki nämä ongelmat huomioon ottaen, yhtye on ollut täysin tyytymätön nauhoitusten lopputulokseen. Rumpali Roger Taylor pitää levyä henkilökohtaisena suosikkinaan Queen-albumeista:


title: Sheer Heart Attack

text: Albumi äänitettiin neljässä eri studiossa (Trident, Wessex, Rockfield ja Air) ympäri Englantia ja Walesia heinäkuun ja syyskuun 1974 välisenä aikana. Albumin tuotti yhtye itse Roy Thomas Bakerin kanssa, mutta myös äänittäjä Mike Stonen osuutta on korostettu.


title: Sheer Heart Attack

text: Brian Mayn kirjoittama avauskappale ”Brighton Rock” edustaa musiikillisesti tyypillistä varhaista Queenia. Siitä tuli myös albumin ilmestyessä suosittu livenumero ja sisältää Brian Mayn yksinään soittaman väliosan. Yläluokkaisesta prostituoidusta kertova ”Killer Queen” on Freddie Mercurylle tyypillinen korkea- ja ala-kulttuuria sekoittava aihe. Kappale oli myös yhtyeen läpimurtosingle – se nousi Britanniassa sijalle 2 ja Yhdysvaltain Billboard Hot 100 -listalla sijalle 12. Se on samalla albumin tunnetuin kappale ja Mercury voitti sillä myöhemmin ensimmäisen Ivor Novello -palkintonsa. Kappaleen ”Tenement Funster” laulaa rumpali Roger Taylor. ”Lily of the Valley” on Mercuryn työstämä pianoballadi. Brian May kirjoitti A-puolen päättävän kappaleen ”Now I’m Here” ollessaan hoidettavana sairaalassa pohjukaissuolihaavan vuoksi keskellä äänityksiä elokuussa 1974. Kappale sai musiikillisen inspiraationsa Mott the Hoople -yhtyeeltä, jonka kanssa Queen oli kiertänyt. Siitä muodostui livesuosikki.


title: Sheer Heart Attack

text: ”Stone Cold Crazy” -kappaletta pidetään yhtenä varhaisimmista speed metalia ennakoineista kappaleista. Se on myös yhtyeen ensimmäinen kappale, joka on merkitty yhtyeen yhdessä tekemäksi, vaikkakin solisti Mercuryn entinen yhtye Wreckage oli esittänyt sen varhaista versiota jo 1960-luvun lopulla. Muun muassa Metallica esitti siitä oman versionsa vuonna 1992. ”Dear Friends” on levyn parhaimmistoon kuuluvaksi laskettu rauhallinen kappale, jossa pianoa soittaa tavallisuudesta poiketen Brian May. Karibialaisvaikutteinen ”Misfire” oli basisti John Deaconin ensimmäinen Queenille tekemä kappale. ”Bring Back That Leroy Brown” puolestaan on banjovoittoinen pastissi.


title: Sheer Heart Attack

text: Rumpali Roger Taylorin kirjoittama nimikappale ”Sheer Heart Attack” julkaistiin vasta vuonna 1977 albumilla "News of the World". Freddie Mercuryn mukaan kappale ei vuonna 1974 ollut vielä aivan valmis.


title: Sheer Heart Attack

text:
Levyn kannen valokuvasi edellisalbumi "Queen II:n" kannen tavoin yhtyeen jäsenten ystävä Mick Rock. Uniikin lopputuloksen saavuttamiseksi soittajat voideltiin vaseliinilla ja sen jälkeen kasteltiin vedellä, mikä loi erikoisennäköisen lopputuloksen. Freddie Mercury totesi myöhemmin, että kuvaussessio oli ”kidutusta”.
Albumi julkaistiin alun perin vinyylilevynä ja C-kasettina Britanniassa 8. marraskuuta 1974. 42 listaviikon aikana albumi oli parhaillaan 2. myydyin albumi ja se palkittiin kultalevyllä 1. tammikuuta 1975 sekä platinalevyllä 7. kesäkuuta 1982. Yhdysvalloissa albumi julkaistiin 12. marraskuuta 1974. 32 listaviikon aikana albumi nousi 12. sijalle ja se palkittiin kultalevyllä sekä myöhemmin, kuten Britanniassa, platinalevyllä.


title: Sheer Heart Attack

text: Vuonna 1986 albumi julkaistiin ensimmäisen kerran CD-levynä. Hollywood Records julkaisi albumin uudelleen vuonna 1991 bonuskappaleen kera. Vuosina 1993–94 albumi julkaistiin CD:nä Euroopassa ja Japanissa sekä vuonna 1998 Japanissa. Albumi julkaistiin remasteroituna CD-levynä Japanissa vuosina 2001 ja 2004. Euroopassa remasteroitu levy japanilaisin kansin julkaistiin 12. heinäkuuta 2004.


title: Sheer Heart Attack

text:
A-puoli
B-puoli


title: Christopher Condent

text: Christopher Condent oli englantilainen merirosvo, joka oli yksi ensimmäisiä merirosvoja, joka jätti Pohjois-Amerikan rannikot palatakseen itään. Condent miehistöineen pakeni New Providencestä vuonna 1718, kun Woodes Rogers nousi saaren kuvernööriksi.


title: Christopher Condent

text: Matkalla Atlantin yli eräs kaltoinkohdeltu ja pahoinpidelty miehistön intiaanijäsen valtasi laivan ruutivaraston, uhaten räjäyttää laivan. Condent loikkasi alas ruumaan ja ampui intiaania kasvoihin. Tämän jälkeen miehistö hakkasi intiaanin ruumiin palasiksi ja tykkimies viilsi intiianin rinnan auki, repi sydämen ulos, keitti ja söi sen. Myöhemmin matkan aikana Condent miehineen valtasi kauppalaivan. Noin puolet laivan miehistöstä purjehti tiehensä, kun taas toinen puolisko valitsi kapteenikseen Condentin.


title: Christopher Condent

text: Kap Verden saarilla Condentin miehet valtasivat portugalilaisen viinilaivan, eskadroonan pieniä aluksia sekä hollantilaisen sotalaivan. Condent nimesi sotalaivan "The Flying Dragoniksi" ("Lentävä Lohikäärme"). Condentin johdolla merirosvot kiertelivät Brasilian rannikkoa, vallaten lisää aluksia. Toisinaan he kiduttivat portugalilaisia vankejaan leikkelemällä näiltä korvia ja neniä.


title: Christopher Condent

text: Condentin saalis kasvoi kun hän siirtyi Afrikan rannikolle. Vuoden 1719 kesä- tai heinäkuussa he saapuivat Madagaskarille. Ollessaan maissa Sainte Mariessa, Condent värväsi miehistöönsä joitakin John Halseyn entisiä miehiä.


title: Christopher Condent

text: Condent risteili Intian rannikkoa ja Punaistamerta vielä noin vuoden ajan. Vuonna 1720 Bombayn lähellä Condent miehineen valtasi suuren arabilaivan, jonka lastina oli aarteita ja kalleuksia 150 000 punnan arvosta. Välttääkseen raivostuttamasta Englannin Itä-Intian kauppakomppaniaa yhtään enempää, Condentin miehistö sai käskyn jättää aluksen matkustajat ja miehistö rauhaan.


title: Christopher Condent

text: Palattuaan Sainte Marieen miehet jakoivat aarteen yhtä suuriin osiin, jokainen sai noin 2 000 punnan osuuden. Tämän jälkeen Condent purjehti 40 miehen kanssa Réunionin saarelle, jossa he neuvottelivat ranskalaiskuvernöörin kanssa armahduksesta. Miehistä noin kaksikymmentä asettui asumaan saarelle, mutta Condent meni naimisiin kuvernöörin vaimon sisaren kanssa, matkusti Ranskaan ja jäi asumaan vaimonsa kanssa Bretagneen, jossa hänestä tuli varakas kauppias.


title: Christopher Condent

text: Muut merirosvot, eritoten Edward England ja John Taylor, seurasivat Condentia "Pearl" -laivallaan New Providencesta Madagaskarille.


title: Paul Rodgers

text: Paul Rodgers (s. 17. joulukuuta 1949 Middlesbrough) on brittiläinen rock-muusikko. Hänen yhtyeitään ovat olleet muun muassa Free, Bad Company, The Law ja The Firm. Lisäksi Rodgers on julkaissut useita soololevyjä. Vuosina 2004–2009 hän esiintyi yhdessä Queen-yhtyeen kanssa.


title: New Providence

text: New Providence on väkiluvulla mitattuna Bahamasaarten suurin saari, jolla sijaitsee muun muassa saarivaltion pääkaupunki Nassau.


title: New Providence

text: Vaikka ensimmäiset eurooppalaiset Bahamasaarilla olivat Bermudalta kotoisin olevia suolankerääjiä, jotka asuttivat Grand Turkin ja Inaguan saaret vuoden 1670 jälkeen, ensimmäinen pysyvä asutus perustettiin Eleutheran saarelle ja tämän jälkeen New Providencen saarelle. New Providencen valintaa satamakaupungin paikaksi puolsivat Karibianmeren suojaisimmat luonnonsatamat.


title: New Providence

text: Sataman ja Floridansalmen läheisyyden vuoksi New Providencesta tuli Espanjan kultalaivoja vaanivien merirosvojen pesäpaikka. Merirosvouden huippukausi oli 1715–1725, jonka jälkeen brittihallinto perusti siirtokunnan ja armeijan tukikohdan läheisen Nassaun kaupunkiin New Providencen edustalle.


title: New Providence

text: Yhdysvaltain vapaussodan jälkeen useita tuhansia toryjä orjineen muutti New Providenceen ja lähisaarille, toivoen voivansa jatkaa plantaasiviljelyä. Yritys oli tuhoontuomittu saarten ohuen päällyskerroksen ja vähäisten sateiden vuoksi, ja 1800-luvun alussa Bahamasaarista oli tullut lähes asumaton saaristo. Suolankeräys jatkui kuten ennenkin, hylynryöstö oli kenties saariston kannattavin ammatti, mutta New Providence oli saariston ainoa edes jotenkuten menestyvä saari suuren brittiläisen varuskunnan vuoksi. 1800-luvun kuluessa linnoitukset alkoivat kuitenkin rapautua, ja ne hylättiin vuoteen 1850 mennessä. New Providencen taloudelle parasta aikaa oli Yhdysvaltain sisällissota sekä kieltolain vuodet 1900-luvun alkupuoliskolla, jolloin saari toimi salakuljettajien pesäpaikkana.


title: New Providence

text: Vuodesta 1960 lähtien New Providencesta on tullut amerikkalaisten suosima lomakohde lukuisine turistirysineen. Satamaa on syvennetty suurille risteilyaluksille soveltuvaksi. Saarella on myös useita uhkapelikohteita. Kaksi kolmasosaa Bahaman 300 000 asukkaasta asuu New Providencen saarella.


title: New Providence

text: Lynden Pindlingin kansainvälinen lentoasema sijaitsee saarella.


title: Hefaistion

text: Hefaistion (n. 356 - syksy 324 eaa.) oli makedonialainen aristokraatti, Amyntorin poika. Arrianoksen mukaan hän syntyi Makedonian pääkaupungissa Pellassa. Hänet tunnetaan Aleksanteri Suuren läheisimpänä ystävänä, toisena komentojärjestyksessä ja mahdollisesti Aleksanterin rakastajana. On mahdollista, että Aleksanteri ja Hefaistion tapasivat Miezassa ollessaan Aristoteleen oppilaana muiden ylhäisöön kuuluneiden poikien kanssa. Aristoteles kirjoitti Hefaistionille joukon kirjeitä, joten he ovat tavanneet ja olleet yhteyksissä toisiinsa.


title: Hefaistion

text: Hefaistion seurasi Aleksanterin mukana, kun tämä valloitti Persian valtakunnan. Aleksanterin ja Hefaistionin ystävyyttä korostetaan monessa lähteessä. Muun muassa he uhrasivat yhdessä Troijassa. Tunnettu anekdootti kertoo, että Issoksen taistelun jälkeen Dareios III:n vaimo Statira luuli Hefaistionia Aleksanteriksi ja kumarsi tämän edessä. Issoksen jälkeen Hefaistion johti muun muassa Aleksanterille antautuneiden foinikialaisten laivastoa. Ennen Gaugamelan taistelua Hefaistion nimitettiin yhdeksi Aleksanterin seitsemästä henkivartijasta ("somatophylakes").


title: Hefaistion

text: Vuonna 330 eaa. Hefaistion ja Krateros saivat jakaa makedonialaisen toveriratsuväen komennon. Tähän asti Filotas oli johtanut ratsuväkeä, mutta hänet teloitettiin epäiltynä salajuonesta. Kraterosta pidettiin yleisesti yhtenä parhaista makedonialaisupseereista. Hefaistionilla taas ei ollut yhtä paljon kokemusta. Hefasitionia ja Kraterosta kuvaillaan usein niin että Hefaistion rakasti Aleksanteria, Krateros taas rakasti kuningasta.


title: Hefaistion

text: Kun armeija palasi Intian sotaretkeltään, järjesti Aleksanteri suuret häät Susassa. Tärkeimmät makedonialaiset upseerit menivät naimisiin persialaisten aristokraattien tyttärien kanssa. Hefaistion nai Dareios III:n tyttären Drypetisin.


title: Hefaistion

text: Hefaistion kuoli Ekbatanassa lokakuussa 324 eaa. Aleksanteri suri suuresti ystäväänsä ja aikoi rakennuttaa tälle valtavan mausoleumin, jota kuitenkaan ei ehditty rakentaa ennen kuin Aleksanteri itse kuoli vuonna 323 eaa.


title: Hefaistion

text: Erään teorian mukaan Amfipoliin niin kutsuttu Kastán hauta olisi Hefaistionin hauta. Tämä perustuu ennen kaikkea haudasta löydetystä monogrammista tehtyyn tulkintaan, jonka mukaan kyseessä olisi Hefaistionin monogrammi.


title: Harpalos

text: Harpalos (k. 323 eaa.) oli makedonialainen aristokraatti ja Aleksanteri Suuren upseeri. Hän ei seurannut Aleksanteria Persian sotaretkelle, vaan sai viran Vähä-Aasiassa. Aleksanterin kerrotaan ottaneen häneen yhteyden ja pyytäneen luettavaa vapaa-ajakseen. Harpalos lähetti hänelle Aiskhyloksen, Sofokleen ja Euripideen näytelmiä, Filistoksen historian ja Filoksenoksen ja Telesteen oodeja.


title: Harpalos

text: Harpalos oli myös varas, ja karkasi kahdesti mukanaan suuri summa rahaa. Ensimmäisen kerran jälkeen hänet armahdettiin ja hän sai tehtävänsä takaisin. Seurauksena hän petti luottamuksen uudelleen. Hänet salamurhattiin Kreetalla vuonna 323 eaa.


title: Dust Eater Dogs

text: Dust Eater Dogs on turkulainen yhtye, jonka musiikki on yhtyeen oman käsityksen mukaan HC-stoneria. Yhtyeen musiikin genren määrittelemisen on usein todettu olevan vaikeaa. Imperiumi.net kuvaili Dust Eater Dogsin toistaiseksi viimeisintä levyä musiikiksi, joka koostuu "hardcoresta, stoner rockista, punkista, indie-rockista ja metallista, ja kuitenkin jostain sieltä pohjalta kuuluu myös Tourniquet."


title: Dust Eater Dogs

text: Tourniquet kuuluu myös DED:n esimuodossa, thrash metal -yhtye Chainfleshissa, joka julkaisi yhden demon vuonna 1995. Punkimpi Dust Eater Dogs perustettiin vuonna 1996, ja siihen kuuluu Canine Christer (Christer Söderman), Markus the Mongrel (Markus Majabacka), Doggone Daniel (Daniel Majabacka) sekä Barkin' Benny (Benny Majabacka), joista kolme viimeistä ovat veljeksiä.


title: Dust Eater Dogs

text: Dust Eater Dogs lopetti keikkailun 2003. Fleim povasi Dust Eater Dogsin comebackiä syyskuussa 2009 yhtyeen Facebook-yhteisöön tehdyn merkinnän perusteella. Dust Eater Dogs tekikin comebackin Vappugospelissa vuonna 2010. Yhtye esiintyi myös vuonna 2013 GoodMoodStockissa. Molemmilla keikoilla esitettiin levyttämättömiä kappaleita. Tästä huolimatta uutta musiikkia ei ole julkaistu vuoden 2003 jälkeen, eikä esiintymisiäkään tiettävästi ole ollut GoodMoodStockin jälkeen, mutta yhtye ei ole myöskään ole ilmoittavansa lopettavansa. Joitain kappaleita on demotettukin, joista yhdestä julkaistiin pätkä 23.12.2016.


title: Dust Eater Dogs

text: Dust Eater Dogsin ensimmäinen julkaisu on viisikappaleinen "Thunderleg-EP". Levy julkaistiin omakustanteena 1997.


title: Dust Eater Dogs

text: Numetal-aallon siivittämänä Dust Eater Dogs sai levytyssopimuksen ruotsalaiselta Day-Glo Recordsilta, jolle muun muassa Blindside levytti. Motor on Dust Eater Dogsin ensimmäinen albumi vuodelta 1998. Tätä albumia pidetään yleisesti ensimmäisenä suomalaisen kristillisen metallin julkaistuna kokopitkänä albumina.


title: Dust Eater Dogs

text: "Oilista" (2001) oli tarkoitus tulla coverialbumi. Kyseinen albumi on äänitetty livenä studiossa. Albumilla on bonusraita, joka on Art For the Ears Webzinen haastatteleman Barkin' Bennyn mukaan epäonnistunut äänitysyritys kappaleesta nimeltään "Pepperpot". Barkin' Benny kertoo haastattelussa, että levylle päätyi ainoastaan biisin alku, koska tuottaja ei suostunut julkaisemaan kappaleen loppuosaa.


title: Dust Eater Dogs

text: Hardbiter's Inn on DEDin toistaiseksi viimeisin albumi ja sen julkaisi Just Records.


title: Dust Eater Dogs

text: Houndlike Harry kuului Dust Eater Dogsin kokoonpanoon yhtyeen ensimmäiset viisi vuotta. Houndlike Harry erosi yhtyeestä aikapoliittisin perustein muutaman vuoden harkinnan jälkeen. Perheen perustamisella ja pastorin tehtäviin siirtymisellä oli osuutta eroon. Eroon ei liittynyt välirikkoja. Houndlike Harryn ei alun perinkään pitänyt olla pysyvä jäsen yhtyeessä, vaan hänen oli yhtyettä perustettaessa tarkoitus olla väliaikainen kitaristi, kunnes bändiin löydetään vakituinen kitaristi.


title: Dust Eater Dogs

text: Houndlike Harryn tilalle Dust Eater Dogsiin otettiin Canine Christer. Dust Eater Dogs bongasi Canine Christerin bändistä nimeltään "Homepopes".


title: Maple

text: Maple on symbolinen tietokoneella käytettävä ammatti- ja opiskelukäyttöön suunniteltu kaupallinen matematiikkaohjelma, jota alettiin kehittää vuonna 1981 Waterloon yliopistossa Kanadassa. Vuodesta 1988 Maplea on kehittänyt kaupallinen yritys nimeltä Maplesoft. Maplella voi mm. integroida, derivoida, laskea matriiseilla ja piirtää kuvaajia. Maple soveltuu erityisesti integraalien ja derivaattojen symboliseen laskentaan.


title: Maple

text: Maplesta on versiot sekä Windowsiin että Unix/Linux-ympäristöön. Suomessa ohjelma on käytössä esimerkiksi Teknillisessä korkeakoulussa ja Metropolia Ammattikorkeakoulussa.


title: Maple

text: simplify(x^2/x^4-1/x); (lausekkeen formula_1 sievennys):


title: Maple

text: int (2*x^4-5*x,x); (funktion formula_2 integrointi):


title: Maple

text: diff(ln (x)/x^2,x); (funktion formula_3 derivointi):


title: Yrjö Keinonen

text: Yrjö Ilmari Keinonen (31. elokuuta 1912 Ruskeala – 29. lokakuuta 1977 Nurmijärvi) oli suomalainen jalkaväenkenraali, puolustusvoimain komentaja ja Mannerheim-ristin ritari.


title: Yrjö Keinonen

text: Yrjö Keinonen opiskeli filosofian maisteriksi pääaineenaan matematiikka.


title: Yrjö Keinonen

text:
Keinonen palveli talvisodassa vänrikkinä. Aktiiviupseeri hänestä tuli vasta jatkosodan aikana, 30-vuotiaana eli suhteellisen korkeassa iässä, kun hän reservin kapteenina 1942–1943 kävi Maasotakoulun. Hänen virkaikänsä jäi siten myös melko lyhyeksi. Samasta syystä kadettiupseerien keskinäinen solidaarisuus jäi ilmeisesti hänen osaltaan "vajaaksi".
Keinonen nimitettiin 8. syyskuuta 1942 Vapaudenristin 2. luokan Mannerheim-ristin ritariksi numero 91 perustelujen ollessa komppanian johtaminen yli 20 taistelussa erikoisella taidolla ja sitkeydellä osoittaen itse esimerkillistä rohkeutta, kestävyyttä ja uhrimieltä. Hän oli tuolloin sotilasarvoltaan kapteeni (kadetti) ja ollut komppanianpäällikkönä 7. divisioonan jalkaväkirykmentti yhdeksässä (JR 9). Nimityshetkellä hän opiskeli kadettikoulussa.


title: Yrjö Keinonen

text: Majuriksi ylennetty Keinonen oli heti sodan jälkeen Pohjois-Karjalan suojeluskuntapiirin 2. ye-upseeri, jonka tehtävänä oli suorittaa asekätkentä piirin alueella. Hänet pidätettiin 1945 ja tuomittiin myöhemmin 14 kuukauden vankeusrangaistukseen.


title: Yrjö Keinonen

text: Vankeusrangaistus ei hidastanut Keinosen uraa. Hän eteni nopeasti puolustusvoimien riveissä ja ohitti monia virkaiältään vanhempia upseereja. Kukaan ei voinut asettaa kyseenalaiseksi Keinosen rohkeutta ja älyä sinänsä; paitsi Mannerheim-ristin ritari, hän oli myös filosofian maisteri ja Sotakorkeakoulun aseteknisen linjan priimus.


title: Yrjö Keinonen

text:
Everstiluutnanttina Keinonen tunsi kuitenkin 1950-luvun lopulla juuttuneensa paikalleen ja suunnitteli siirtymistä siviilivirkaan, johon hänellä myös oli kelpoisuus. Hän oli Maalaisliiton jäsen 1957–1958 ja osallistui jopa Kankaanpään puoluekokoukseen.
Keinosen nimitystä puolustusvoimien komentajaksi tuki ennen muuta kaksi Mannerheim-ristin ritaria: Adolf Ehrnrooth ja Arvo Pentti. Myös puoluesihteeri Arvo Korsimo kannatti Keinosta.


title: Yrjö Keinonen

text: Kenraalimajuri Keinonen nimitettiin puolustusvoimain komentajaksi 13. marraskuuta 1965 monien virkaiältään häntä vanhempien kenraalien ohitse kadetti- ja asekätkijätoveri Arvo Pentin ollessa puolustusministeri. Useat kenraalit olivat myös sotilasarvoltaan häntä ylempiä eli kenraaliluutnantteja: Keinonen itse ylennettiin jo komentajana toimiessaan kenraaliluutnantiksi 7. helmikuuta 1966 ja runsaan kahden vuoden kuluttua, 4. kesäkuuta 1968, jalkaväenkenraaliksi.


title: Yrjö Keinonen

text: Komentajana Keinonen oli kiistelty persoona. Hän oli nopean ylenemisensä vuoksi huonoissa väleissä useimpiin kenraaleihin, jotka olivat virkaiältään häntä vanhempia. Toisaalta Keinonen pyrki johtamaan Suomen puolustusvoimien kehittämistä. Hänen kaudellaan suhteita julkisuuteen pyrittiin hoitamaan entistä paremmin. Tätä edusti muun muassa Urheilukomppanian perustaminen Santahaminaan. Fyysiseen koulutukseen ja hyvään kuntoon onkin kaiken kaikkiaan kiinnitetty Keinosen ajan jälkeen puolustusvoimissa entistä enemmän huomiota. Alueellisen puolustusjärjestelmän kehittäminen aloitettiin myös Keinosen aikana Tšekkoslovakian miehityksen seurauksena. Tämä puolustusratkaisu mahdollisti puolustussodan niin länsivaltoja kuin Neuvostoliittoa vastaan vaarantamatta poliittisia suhteita, sillä muodollisesti alueellinen puolustus ei sisältänyt mitään tiettyjä painopistealueita.


title: Yrjö Keinonen

text: Etenkin siviiliväestön piirissä arvostettiin sitä, että Keinonen lähensi uudistuksillaan puolustusvoimia muuhun yhteiskuntaan. Tätä edistivät kannustavan hallinnan keinojen käyttö esimiesten herättämän pelon sijaan, varusmiesten palvelusajan ja vapaa-ajan selkeä erottaminen, asevelvollisten viikonloppulomien lisääminen sekä oikeus käyttää siviilivaatteita viikonloppuisin ja salli alkoholin käytön näille ilman erityistä lupaa. Myös tervehtimis- ja puhuttelumääräyksiä ajanmukaistettiin.


title: Yrjö Keinonen

text: Hänen kenties pahimpana virheenään on pidetty lausuntoa "Lalli"-lehden haastattelussa tammikuussa 1969, jonka perusteella saattoi tulkita että Keinonen pitäisi Suomen puolustusvoimia jonkinlaisena Neuvostoliiton asevoimien kylkiäisenä. Keinosen lausunto on ymmärretty monin tavoin. Joidenkin mielestä se osoitti epäisänmaallista mielenlaatua ja sopimattomuutta tehtävään. Toisten mielestä Keinonen pyrki vaatimaan suurempia puolustusmäärärahoja YYA-sopimuksen sotilaallisiin velvoitteisiin vedoten. Tämä puolestaan saattoi suututtaa presidentin, joka piti YYA-sopimuksen tulkintaa yksinoikeutenaan ja oli kieltänyt vuonna 1965 upseereilta kaiken puolustusmäärärahoihin liittyvän keskustelun. Marraskuussa 1968 Keinonen kutsui kotiinsa Neuvostoliiton Suomen suurlähettilään Andrei Kovaljovin, SKDL:n kansanedustajan liikenneministeri Paavo Aition ja SKP:n puheenjohtaja Aarne Saarisen. Tervetulijaispuheessaan Keinonen ilmottautui neuvostojärjestelmän kannattajaksi ja puhui sen olevan paras mahdollinen poliittinen järjestelmä.


title: Yrjö Keinonen

text: Keinonen pyysi 25. huhtikuuta 1969 eroa komentajan tehtävästä kertoen syyksi tuntuvat leikkaukset puolustusmäärärahoissa. Tasavallan presidentti Urho Kekkonen myönsi eron ja Keinosen kausi komentajana päättyi 30. huhtikuuta 1969.


title: Yrjö Keinonen

text: Keinosen joutuminen epäsuosioon toi esiin myös ns. kellarijutun, jossa hänen väitettiin käyttäneen omaksi edukseen varusmiestyövoimaa kesämökkinsä rakennus- ja kunnostustyöhön. Keinonen tuomittiin tapauksesta vuonna 1971 Helsingin hovioikeudessa raskauttavien asianhaarojen vallitessa tehdystä virkavelvollisuuden rikkomisesta 105 päiväsakkoon. Vuonna 1972 Korkein oikeus korotti rangaistusta 150 päiväsakkoon. Keinosen kellarijutun oikeuskäsittelystä on myöhemmin esitetty näkemyksiä, joiden mukaan tuomio oli oikeusmurha.


title: Yrjö Keinonen

text: Vuonna 1977 Keinosella todettiin olevan pitkälle edennyt mahasyöpä ja hän kuoli kotonaan 29. lokakuuta 1977. Keinonen totesi päivää ennen kuolemaansa esitetyssä televisio-ohjelmassa "Itse asiassa kuultuna", ”ettei yhtään hänen tekemäänsä uudistusta ole vedetty takaisin”.


title: Yrjö Keinonen

text: Hänet on haudattu Nurmijärven hautausmaalle.


title: Yrjö Keinonen

text: Keinosen ongelma saattoi hänestä väitelleen Pentti Airion mukaan olla palvelusuran keskittyminen kenttä- ja komentajatehtäviin. Häneltä puutui kokemus sotilaallisen suoritusvalmiuden tehtävissä sekä palveleminen suuren esikunnan avainviroissa. Tämä toi mukanaan tiettyä suhteellisuuden tajun puutetta.


title: Yrjö Keinonen

text: Kari Kaunismaan mukaan Keinonen ei onnettomuudekseen lähtökohtaisesti edellyttänyt kantahenkilökunnan sitoutumista päättämiinsä uudistuksiin. Keinosen päätöksiä vastustettiin järjestelmällisesti, etenkin vanhempien upseerien keskuudessa. Asiaa ei auttanut se, että komentaja ei juuri piitannut virka-ajoista, vaan todistettavasti lähti harjoittelemaan hiihtoa kelin ollessa sopiva. Mahdollisesti tietynlainen poliittinen naiivius edesauttoi komentajaa sortumaan kuvitelmaan omasta erinomaisuudestaan.


title: Pavlovin teoria

text: Pavlovin teoria on venäläisen fysiologin Ivan Pavlovin (1849–1936) teoria, jonka mukaan opetuksen (tarkemmin sanottuna ehdollistamisen) keinoin voidaan valitulla ärsykkeellä saada aikaan yksilössä toiminta tai reaktio (responssi), joka ei kuulu ehdollistetun (opetetun) yksilön tavanmukaiseen toimintatapaan.


title: Pavlovin teoria

text: Pavlov päätyi teoriaan koirakokeissaan, joista kuuluisimmassa soitettiin kelloa juuri ennen kuin jauhettua lihaa ahdettiin koiran suuhun. Aluksi koira ei erittänyt sylkeä ennen kuin se oli todella saanut lihaa. Kokeen edetessä koira oppi yhdistämään kellon äänen ja lihan, ja alkoi erittää sylkeä jo kuullessaan kellon äänen. Lopulta Pavlov totesi, että koira reagoi erittämällä sylkeä vaikkei ruokaa saanutkaan. Koira oli näin ollen ehdollistunut ärsykkeenä toimivaan kellon ääneen.


title: Pavlovin teoria

text: Ärsykkeenä voi olla mikä tahansa toimintaan kuulumatonkin tai kuuluva asia kuten ääni, väri tai haju. Tällöin vaikkapa lapsella pelkkä valkoisen takin näkeminen voi saada aikaan pelon tai inhon tunteen, koska mieli yhdistää epämieluisan lääkärikäynnin ja valkoisen lääkäritakin. Behaviorismi juontuu muun muassa Pavlovin tutkimuksista.


title: Pavlovin teoria

text: Pavlov oli asettanut tietyt vaatimukset ja hypoteesit kokeelleen, jossa haluttiin saada selville, miten erilaisten ärsykkeiden lisääminen vaikuttaa koiran lisääntyvään syljeneritykseen, joka on tässä psykologisessa terminologiassa käsitelty riippuvana muuttujana (y). Pavlov itse pystyi kontrolloimaan riippumatonta muuttujaa (x), joka tässä tutkimuksessa oli metronomin ääni sekä ajoitukset. Periaatteessa kyse oli vain erilaisista ärsykkeistä. Koirien oli tarkoitus oppia ympäristön säännönmukaisuuksia, eli mitä tapahtuu jos jokin asia muuttuu. Behavioristit arvelevat, että klassisesti ehdollistuva entiteetti ei voi vaikuttaa omaan käytökseensä, vaan ulkopuoliset ärsykkeet ohjailevat sen toimintaa. Pavlov havaitsi tutkimuksen aikana, että koira alkoi kuolata kuullessaan pelkästään ruokaa tuovan ihmisen askeleet. Se että Pavlov joutui käyttämään ärsykkeenä ruokaa johtuu siitä, että koirien aivojen rakenne on sellainen, että ruoka-ärsyke aiheuttaa tiettyjä tuntemuksia eli reaktioita koiran psyykessä, ja näistä näkyvin on syljen erittyminen. Jo tämä sai vanhan refleksin aktivoitumaan, jolloin Pavlov päätti kokeilla koirien ehdollistamista erilaisiin ärsykkeisiin. Hän päätti lisätä ehdottomaksi ärsykkeeksi metronomin, jolloin se laitettiin tikittämään aina ruokaa tuotaessa. Pavlov kiinnitti koiran poskiin sylkeä kerääviä putkia ja asetti metronomin tikittämään toistaen saman sarjan useita kertoja ehdollistaakseen koirat. Varsin pian pelkkä metronomin tikitys laukaisi luontaisen refleksin, lisääntyvän syljenerityksen. Samanlaista ilmiötä kokeiltiin myös muilla ärsykkeillä – soittokellolla, askelten kopinalla tai valomerkein. Tulos oli aina samankaltainen.


title: Pavlovin teoria

text: Pavlov nimitti koiran reaktiota ärsykkeeseen ehdolliseksi refleksiksi ja piti ehdollistumista oppimisen pääperiaatteena. Hän kehitti koko joukon menetelmiä ehdollisten refleksien voimistamiseksi, heikentämiseksi ja sammuttamiseksi.


title: Pavlovin teoria

text: Eräässä kokeessa Pavlov ehdollisti koiran erittämään sylkeä aina, kun tämä näki ympyrän. Seuraavaksi koiralle näytettiin ellipsi, muttei annettu ruokaa. Koira oppi pian erottamaan ympyrän ja ellipsin toisistaan. Tämän jälkeen koiralle näytettiin sarja ellipsejä, joista jokainen muistutti hiukan enemmän ympyrää kuin edellinen. Lopulta, kun ellipsit olivat muuttuneet lähes ympyränmuotoisiksi, koiran käytös muuttui dramaattisesti: se alkoi haukkua, näytti hampaitaan ja kieltäytyi kokonaan ottamasta sille tarjottua jauhelihaa. Ellipsisarjan myötä koira menetti aikaisemmin oppimansa ehdollistuneet refleksit.


title: Pavlovin teoria

text: Pavlovia on kritisoitu siitä, että hän käytti myös sähköshokkeja koirien ”ehdollistamisessa”.


title: Samuli Vasala

text: Samuli Johannes Vasala (s. 29. marraskuuta 1976 Lohja) on suomalainen entinen keski- ja kestävyysmatkojen juoksija, kauppatieteen maisteri, urheilumarkkinoinnin ja -liiketoiminnan parissa työskentelevä yritysjohtaja. Vasala on kilpaillut myös duathlonissa. Pekka Vasalan veljenpoika Samuli Vasala oli paras suomalainen kestävyysjuoksija 1990-luvun lopulla ja 2000-luvun alussa. Samuli Vasala esiintyi MTV3:n "Elixir"-ohjelmassa. Samuli Vasala toimi vuosina 2009 - 2014 Suomen Urheiluliiton omistaman Track & Field Finland Oy:n markkinointipäällikkönä ja harrasteliikuntajohtajana. Vasala on Suomen Olympiakomitean liiketoimintayksikön toimitusjohtaja ja vastaa isoista Olympiakomitean yrityssopimuksista


title: Samuli Vasala

text: Samuli Vasala on voittanut Suomen mestaruuden 1 500 metrin juoksussa 1998, 5 000 metrillä 1997, 1999, 2001 ja 2002 sekä maastojuoksun lyhyen radan mestaruuden 1996, 1997, 2001 sekä 2002 ja maastojuoksun Pohjoismaiden mestaruuden 2003 . Lisäksi Vasalalla on 1 500 metrillä hopea vuodelta 1997 ja pronssi vuodelta 1996, 5 000 metrillä pronssia 1996 sekä puolimaratonin hopeaa 1998. Hallissa Vasala on voittanut 3 000 metrillä SM-kultaa 1995 ja 1997.


title: Samuli Vasala

text: Arvokisoista Vasalan paras sijoitus on kuudes tila 5 000 metrillä (13.40,68) Budapestin EM-kisoissa 1998.


title: Samuli Vasala

text: Vasala on duathlonin Suomen mestari vuodelta 2003. Vasala on myös osallistunut pyöräilykilpailuihin.


title: Sopimuspalokunta

text: Sopimuspalokunta on vapaaehtoinen palokunta, tehdaspalokunta tai sotilaspalokunta, joka on tehnyt alueellisen pelastuslaitoksen kanssa palokuntasopimuksen. Palokuntasopimuksessa palokunta sitoutuu tarjoamaan erikseen sovittuja henkilöstö- ja kalustoresursseja käytettäväksi pelastustoimen tehtäviin määrättyä korvausta vastaan. Sopimuksessa määritellään yleensä myös toimintavalmiusajat.


title: Sopimuspalokunta

text: Sopimuspalokunnilla on edunvalvojanaan Suomen Sopimuspalokuntien Liitto.


title: Olhavanjoki

text: Olhavanjoki () on Ilmajärvestä Laatokkaan laskeva joki Venäjällä. Joen pituus on 224 kilometriä ja valuma-alue 80 200 neliökilometriä.


title: Olhavanjoki

text:
Joki laskee reittinsä aikana vain 13 metriä, ja se on purjehduskelpoinen koko matkaltaan. Nykyisin joen suusta 25 kilometriä etelään Olhavassa on pato vesivoimaloineen; padon itälaidalla on sulutus laivaliikenteelle.
Olhavanjoelta johtaa Siversovin kanavayhteys Mstajoelle. Siversovin kanava on osa Vyšni Volotšokin vesitietä, joka oli Itämeren ja Kaspianmeren tärkein vesiväylä 1700-luvun lopulta 1860-luvulle.


title: Olhavanjoki

text: Joen varrella sijaitsevat Rurikinlinna, Novgorod, Kiriši, Olhava, Laatokanlinna ja joen suulla Uusi-Laatokka.


title: Olhavanjoki

text:
900- ja 1100-luvuilla Olhava oli osa tärkeää viikinkien itäistä kauppareittiä Konstantinopoliin. Se yhdisti Itämeren Mustaanmereen.
Olhavanjoen sivujokia ovat Višera, Kerest, Oskuja, Pieni Olhavanjoki, Pševša (Ptševža), Tigoda, Mustajoki (Tšornaja), Vloja ja Olomna.


title: Suomalainen pop-levy

text:
Suomalainen pop-levy on SIG-yhtyeen vuonna 2003 julkaistu albumi, joka jäi yhtyeen viimeiseksi studiolevyksi. Levyn julkaisi levy-yhtiö Norsu.
Tunnettuja kappaleita ovat ”Tähtisadetta”, ”Näkinkenkä”, "Kesäsateisiin" ja ”Tuhannen ja yhden yön tarinat”, joka oli kultasingle.


title: Sven Haaraparta

text: Sven Haaraparta tai Sven Kaksiparta eli Sven Otto Haraldsson (, , n. 960–3. helmikuuta 1014) oli Tanskan kuningas 986–1014 ja Englannin kuningas 1013–1014 (ei kruunattu). Hän on ilmeisesti saanut liikanimensä pitkistä talikkomallisista viiksistään ja parrasta, joka ei ollut kokoparta. Tätä tyyliä kutsuttiin nimellä "tjuge" muinaisnorjassa ja se oli muotia erityisesti tuon ajan Englannissa.


title: Sven Haaraparta

text: Harald kääntyi kristinuskoon 960-luvun alkupuolella tai puolivälissä. Kun kuninkaallinen perhe kääntyi kristinuskoon, Svenille sanotaan annetun kristitty nimi Otto, Saksan keisarin kunniaksi. Tätä nimeä käytettiin kuitenkin äärimmäisen harvoin ja kolikkolöydökset sekä se, että englantilainen witenagemot hyväksyi hänet kuninkaana nimellä Sven, tukevat tätä. 1000-luvun historioitsija Adam Bremeniläinen väittää kronikassaan "Gesta Hammaburgensis Ecclesiae Pontificum" Svenin olleen pakana. Mitkään muut lähteet eivät kuitenkaan tue tätä väitettä.


title: Sven Haaraparta

text: Sven teetti ensimmäisenä tanskalaisena kuninkaana kolikoita, joissa oli hänen muotokuvansa. Niissä luki "Zven, Rex ad Dener", "Sven, tanskalaisten kuningas".


title: Sven Haaraparta

text: Svenin puoliso eurooppalaisten lähteiden mukaan (mm. "Adam av Bremen)" oli Gunhild, islantilaisten lähteiden mukaan puoliso oli Sigrid Storråda. Svenin lapsia olivat Knuut Suuri, Harald II ja Estrid Svenintytär.


title: Sven Haaraparta

text: Sven syntyi noin 960. Isä Harald Sinihammas ei koskaan pitänyt häntä mahdollisena kruununperillisenä ja Sven ryhtyi kapinaan tätä vastaan noin vuonna 987. Harald kuoli taistelussa saamiinsa vammoihin ja Svenistä tuli Tanskan kuningas.


title: Sven Haaraparta

text: Norjan kuninkaan Olavi Tryggvenpojan kuoltua Svoldin taistelussa vuonna 999 (tai 1000), Sven kontrolloi myös Norjaa jaarli Eerik Haakoninpojan hallitessa maata vasallina. Pyhän Bricen päivän verilöylyn (marraskuu 1002) jälkeen Sven mitä luultavimmin vastasi hyökkäyksistä Englantiin 1003–1005, 1006–1007 ja 1009–1012. Verilöyly nähtiin laajamittaisena etnisenä puhdistuksena, jonka Ethelred II Neuvoton kohdisti Englannin tanskalaisväestöön. Sven peri suuria summia rahaa Englannilta niin sanottuna tanskalaisverona (Danegeld) ja johti henkilökohtaisesti tanskalaislaivaston hyökkäystä vuonna 1013.


title: Sven Haaraparta

text: Sven valloitti laajoja alueita Englannista, mutta Ethelred joukkoineen onnistui estämään Lontoon valloituksen. Kaupunki jäi kuitenkin yksin ja Ethelredin lähdettyä maanpakoon Normandiaan, Svenistä tuli Englannin kuningas loppuvuodesta 1013. Sven asettui Gainsboroughin, Lincolnshireen ja alkoi organisoida uutta kuningaskuntaansa. Hän kuitenkin kuoli siellä jo 3. helmikuuta 1014 hallittuaan vain noin viisi viikkoa. Svenin ruumis kuljetettiin Tanskaan, jossa kuninkaaksi nousi hänen poikansa Harald II. Tanskalaisjoukot valitsivat Svenin nuoremman pojan Knuutin Englannin kuninkaaksi, mutta molemmat palasivat Tanskaan, jolla aikaa Ethelred palasi maanpaosta kuninkaaksi.


title: Pentti Tiusanen

text: Pentti Uolevi Tiusanen (6. maaliskuuta 1949 Kotka – 8. joulukuuta 2018 Kotka) oli suomalainen poliitikko. Vuosina 1995–2011 hän oli Vasemmistoliiton kansanedustajana Kymen vaalipiiristä. Koulutukseltaan Tiusanen oli kirurgian erikoislääkäri.


title: Pentti Tiusanen

text: Tiusanen oli ehdokkaana myös vuosien 1987 (Deva) ja 1991 eduskuntavaaleissa mutta jäi valitsematta. Eduskunnassa vuonna 2007 alkaneella vaalikaudella Tiusanen siirtyi ympäristövaliokunnan varapuheenjohtajaksi yli kymmenen vuotta kestäneen puheenjohtajuuskautensa jälkeen. Tämän lisäksi hän toimi Yleisradio Oy:n hallintoneuvostossa sekä varajäsenenä liikenne- ja viestintävaliokunnassa, työelämä- ja tasa-arvovaliokunnassa sekä Kansaneläkelaitoksen valtuutetuissa.


title: Pentti Tiusanen

text: Kunnallispolitiikassa Tiusanen toimi Kotkan kaupunginvaltuutettuna vuodesta 1980 lähtien ja kaupunginhallituksen jäsenenä vuosina 1993–2003. Muita luottamustehtäviä olivat muun muassa Kotkan ympäristöseuran puheenjohtajuus vuodesta 1981.


title: Pentti Tiusanen

text: Yleisradion MOT-ohjelma paljasti tammikuussa 2001, että Tiusanen oli ainakin vuosina 1974–1975 vakoillut Itä-Saksan salaiselle poliisille Stasille. Hän piti kirjaa tuttaviensa ja itäsaksalaisen tyttöystävänsä poliittisista kannoista ja muun muassa arvioi, olivatko nämä aikeissa paeta Itä-Saksasta.


title: Pentti Tiusanen

text: Tiusanen oli aloittanut opintonsa Itä-Saksassa sosiaalidemokraattina vuonna 1970 mutta kääntynyt vähitellen kovan linjan Moskova-mieliseksi vähemmistökommunistiksi. Vuonna 1973 hän oli esittänyt Stasin edustajalle toistuvasti kiinnostuksensa tehdä yhteistyötä Stasin kanssa. Tiusasen koodinimi oli Max. Hän ei suostunut allekirjoittamaan ilmiantajasopimusta, vaan se vahvistettiin suullisesti ja kädenpuristuksella. Tiusanen kirjoitti Stasille 90 raporttia, aina siihen asti kun hän palasi Suomeen opintojen päättyessä. Tällöin Stasi arvioi, että Tiusasen palveluita voisi Suomessa hyödyntää "toinen yhteistyöorganisaatio", joka MOT:n mukaan tarkoitti Neuvostoliiton KGB:tä.


title: Pentti Tiusanen

text: Stasin mukaan Tiusanen tuotti arvokasta tietoa palestiinalaisista opiskelijoista, ulkomaalaisten rakkaussuhteista itäsaksalaisiin, ulkomaalaisopiskelijoiden poliittisista näkemyksistä ja muista suomalaisista – myös langettavia lausuntoja. Tiusanen puolustautui MOT-ohjelmassa toimineensa "yleisen hyvän edistämiseksi" mutta myönsi tehneensä väärin. Vasemmistoliiton puoluesihteeri Ralf Sundin mukaan Tiusasen toiminta oli "iljettävää ja tuomittavaa".


title: Pentti Tiusanen

text: Tiusasta epäiltiin pakottamisesta sukupuoliyhteyteen elokuussa 2007 Tampereella vasemmistoliiton kesäkokouksen yhteydessä. Toukokuussa 2009 vasemmistoliiton Anna Kontula kertoi kirjassaan miespoliitikosta, joka raiskasi tutun naisen (tämän kieltäydyttyä seksistä ilman kondomia). Ilta-Sanomat paljasti Kontulan kuvaaman poliitikon olevan istuva kansanedustaja. Tiusanen oli aiemmin myöntänyt olleensa tuolloin kiinniotettuna mutta väitti kirjan ilmestyttyä ensin, että oli tehnyt erehdyksen muttei rikosta, ja Nelosen uutisten paljastettua hänet epäillyksi hän kieltäytyi kokonaan kommentoimasta. Poliisi lopetti tutkimukset naisen vedettyä tutkintapyynnön pois. Myöskään Kontulalta ei saatu kommenttia. Vasemmistoliitto kuuli Tiusasta mutta antoi tämän jatkaa eurovaaliehdokkaana.


title: Pentti Tiusanen

text: Tiusasta vastaan nostettiin syyte seksuaalisesta hyväksikäytöstä ja asiaa käsiteltiin Kymenlaakson käräjäoikeudessa marraskuussa 2018. Tuomio piti antaa 19. joulukuuta 2018, mutta Tiusasen kuoltua 8. joulukuuta asian käsittely raukesi.


title: Harald Sinihammas

text: Harald Sinihammas (, , , k. 986) oli Tanskan kuningas 958–986 sekä myös Norjan kuningas 976–986. Hän oli Gorm Vanhan poika ja seurasi isäänsä valtaistuimelle. Harald vei päätökseen isänsä aloittaman Tanskan muodostumisen yhtenäisvaltioksi.


title: Harald Sinihammas

text: Lisänimi "Sinihammas" lienee tullut Haraldin huonoista, tummuneista hampaista. Lisänimi kuitenkin tunnetaan vasta paljon Haraldia myöhäisemmistä lähteistä, joten ei tiedetä, missä vaiheessa se on syntynyt.


title: Harald Sinihammas

text: Harald kääntyi kristityksi 965 ja teki kristinuskosta Tanskan virallisen uskonnon. Hän muutti Jellingin riimukivet kristillisiksi muistomerkeiksi, joissa kunnioitettiin hänen vanhempiaan Gormia ja Thyrea. Pienemmän kivistä oli pystyttänyt Gorm vaimonsa muistoksi. Harald lisäsi sen viereen toisen kiven, joka on 244 cm korkea ja tehty graniitista. Haraldin pystyttämään riimukiveen on hakattu teksti: "Kuningas Harald antoi pystyttää tämän kiven isänsä Gormin ja äitinsä Tyrvin muistoksi. Harald, joka voitti itselleen koko Tanskan ja Norjan ja teki tanskalaisista kristittyjä." Kivessä on kuvattu Kristus punottujen ja solmittujen nauhojen keskellä, ja sen tarkoituksena oli erottaa Kristus pohjoisten alkujumalien ja taikojen maailmasta.


title: Harald Sinihammas

text: Harald ei lopulta onnistunut käännyttämään alamaisiaan kristinuskoon, vaan sen sijaan hänet syrjäytettiin valtaistuimelta. Tanska ja Norja käännytettiin kristinuskoon vasta sata vuotta myöhemmin.


title: Harald Sinihammas

text: Langaton tiedonsiirtotekniikka Bluetooth on nimetty Haraldin mukaan.Pojat


title: Harald Sinihammas

text: Tyttäret


title: Kirpputori

text: Kirpputorilla tarkoitetaan basaarityyppistä kauppapaikkaa, jossa myydään useimmiten vanhaa ja käytettyä koti-irtaimistoa, kuten vaatteita ja taloustavaroita tai itse valmistettuja tuotteita.


title: Kirpputori

text: Kirpputori on saanut nimensä vanhoissa vaatteissa usein olleista kirpuista. Nimitystä (ransk. "marché aux puces") on ensimmäiseksi käytetty Pariisin pohjoispuolelle, Saint Oueniin 1800-luvun lopussa perustetusta, edelleenkin toiminnassa olevasta kirpputorialueesta.


title: Kirpputori

text: Alun perin kirpputorit ovat kotoisin Ranskasta. Niiden suosio alkoi Suomessa 1990-luvulla talouslaman myötä.


title: Kirpputori

text: Jotkin kirpputorit saattavat olla erikoistuneita määrättyihin tuotteisiin, kuten lastenvaatteet, kirjat, huonekalut tai astiat. Alkoholijuomien, tupakkatuotteiden, ampuma-aseiden ja elintarvikkeiden sekä tuoteväärennösten myynti kirpputorilla on usein kiellettyä. Tyypillisiä paikkoja kirpputoreille ovat torit, urheilukentät ja -hallit, tyhjät varasto- ja pysäköintitilat sekä itsepalvelukirpputorin tapauksessa toimintaa varten varatut tilat. Tavanomainen kirpputorimyynti on satunnaiselle myyjälle käytännössä verovapaata.


title: Kirpputori

text: Kirpputoreja toimintansa rahoittamiseksi Suomessa järjestävät mm. Pelastusarmeija, SPR, Fida, omakoti- ja muut yhdistykset, urheiluseurat sekä alan yritykset.


title: Kirpputori

text: Suomen suurin kirpputori on Vantaan Pakkalassa, sen avajaiset olivat 16.1.2015. Yhteensä 3000 neliön tilassa on 568 myyntipöytää. Kirpputori muuttaa Vantaan Varistoon Riihitontuntielle 1.8.2017. Myyntipaikkoja on 600.


title: Kulttuuriantropologia

text: Kulttuuriantropologia on antropologian alalaji, joka tutkii ihmisten kulttuureja. Tieteenalan voidaan katsoa syntyneen 1800- ja 1900-lukujen vaihteessa. 1900-luvun alusta kulttuuriantropologinen tutkimus jakautui kahteen merkittävään (strukturalistiseen ja funktionalistiseen) koulukuntaan, jotka molemmat syrjäyttivät 60-luvulta eteenpäin uudemmat koulukunnat (jälkistrukturalismi, kognitivismi).


title: Kulttuuriantropologia

text: Antropologian keskeinen menetelmä on ollut etnografia 1900-luvulla. Etnografia on ollut teos, joka kuvaa jonkin kansan elintapoja mahdollisimman tarkasti ja laajasti. Siten etnografioissa on käsitelty mm. sellaisia aiheita, kuin kansojen käyttämät sukulaisuustermistöt, uskonnolliset ajatukset ja myytit sekä muut tavat.


title: Kulttuuriantropologia

text: Antropologian varustaminen "kulttuuri"-etuliitteellä on ollut eräiden antropologien tapa tehdä ero pääasiassa yhdysvaltalaisen ja brittiläisen antropologian välillä. Britanniassa koulukunnat korostivat enemmän yhteiskuntien normeja ja rakenteellisia seikkoja, kun Yhdysvalloissa korostettiin enemmän myyttejä ja symbolisia asioita kulttuurissa.


title: Kulttuuriantropologia

text: Kulttuuriantropologian soveltamisella yhteiskunnassa on pitkät perinteet. Jo tieteenalan varhaisvuosina kulttuuriantropologit vaikuttivat brittiläisessä siirtomaahallinnossa Afrikassa. Yhdysvalloissa kulttuuriantropologiaa sovellettiin alun alkaen intiaani- ja siirtolaiskysymyksissä. Toisen maailmansodan jälkeen yhdysvaltalaisia antropologeja tarvittiin järjestämään oloja miehitetyillä Tyynenmeren saarilla. Viime aikoina Yhdysvallat on käyttänyt antropologeja auttamaan sotilasoperaatioiden onnistumisessa Afganistanissa ja Irakissa. Kulttuuriantropologian sekaantuminen koloniaalisiin toimiin ja kyseenalaisiin poliittisiin projekteihin on herättänyt eettisiä kiistoja vielä 1970-luvulla.. Antropologia on myös tutkinut kehitysmaapolitiikkaan liittyviä kysymyksiä.


title: KLM

text: KLM (lyhenne hollannin sanoista Koninklijke Luchtvaart Maatschappij, suomeksi "Kuninkaallinen lentoyhtiö") on Alankomaiden kansallinen lentoyhtiö, joka perustettiin 7. lokakuuta 1919. KLM yhdistyi toukokuussa 2004 Air Francen kanssa Air France-KLM:ksi. KLM jatkaa toimintaansa entisellä nimellään Air France-KLM:n alaisena yhtiönä.


title: KLM

text: Yhtiöllä on käytössään 217 konetta ja lisäksi sillä on 31 konetta tilauksessa. Yhtiöllä on yli 250 lentokohdetta eri puolilla Eurooppaa, Aasiaa, Afrikkaa ja Amerikkaa.


title: KLM

text: KLM on mukana SkyTeam -lentoyhtiöallianssissa vuodesta 2004 lähtien.


title: KLM

text: Lähde:


title: KLM

text: KLM:n on perustanut 7. lokakuuta 1919 Albert Plesman. KLM on tällä hetkellä maailman vanhin yhtäjaksoisesti samalla nimellä toiminut lentoyhtiö. Yhtiön ensimmäinen lento tapahtui 17. toukokuuta 1920 Lontoosta Amsterdamiin. Perustamisvuonna yhtiö kuljetti 440 matkustajaa ja 22 tonnia rahtia, ja 1926 KLM jo liikennöi Amsterdamiin, Rotterdamiin, Brysseliin, Pariisiin, Lontooseen, Bremeniin, Kööpenhaminaan ja Malmöön, ja se lensi reitit Fokkerin F2- ja F.III-koneilla.


title: KLM

text: KLM:n kasvu jatkui niin, että vuonna 1930 yhtiö kuljetti 15 143 matkustajaa. 1940-luvulla yhtiö oli ainoa siviili-ilmailualan yhtiö, jolla oli laivastossaan Douglas DC-5 -koneita. 1946 yhtiö avasi ensimmäisenä eurooppalaisena lentoyhtiönä reitin Pohjois-Amerikkaan, kun yhtiö aloitti lennot New Yorkiin.


title: KLM

text: 1950-luvulla yhtiön perusti uudet reitit, jotka suuntautuivat Aasiaan. Vuonna 1950 yhtiö kuljetti 356 069 matkustajaa. Ensimmäisen Douglas DC-8 -koneen se sai käyttöönsä 1960. Vuonna 1966 laivastoon hankittiin myös useita Douglas DC-9 -koneita. Boeing 747 -sarjan koneita yhtiö hankki laivastoonsa 1971.


title: KLM

text: Siihen asti maailman ilmailun pahin lentoturma sattui 27. maaliskuuta 1977, kun KLM:n lento 4805 ja Pan Amin lento 1736 törmäsivät Los Rodeosin lentoasemalla Teneriffalla. Kaikki KLM:n koneen 234 matkustajaa ja 14 miehistön jäsentä saivat surmansa.


title: KLM

text: Vuonna 1980 KLM kuljetti 9 715 069 matkustajaa. Se osallistui 1980-luvun aikana Boeing 747 -koneen suunnitteluun ja kehittämiseen. 1990 yhtiö kuljetti 16 miljoonaa matkustajaa, joten matkustajamäärä lähes kaksinkertaistui kymmenessä vuodessa. Heinäkuussa 1995 yhtiö aloitti laivaston mittavan uusimisprojektin ja hankki muun muassa Boeing 767-300ER -koneita.


title: KLM

text: Kaikki Boeing 767- ja Boeing 747-300 -koneet korvattiin vuonna 2002 Boeing 777-200ER -koneilla ja Airbusin valmistamilla A330-200-koneilla. Ensimmäinen Boeing 777 -kone tuli 25. lokakuuta 2003 ja ensimmäisen Airbus A330 -koneensa 25. elokuuta 2005. Vuonna 2008 yhtiö kuljetti 23,4 miljoonaa matkustajaa.


title: KLM

text: Tytär- ja osakkuusyhtiöt:


title: KLM

text: Aiempia tytäryhtiöitä:


title: KLM

text: KLM:n laivasto marraskuussa 2017.


title: KLM

text: KLM on tehnyt kokeiluja biopolttoaineilla, jotta lentojen hiilidioksidipäästöjä saataisiin vähennettyä. Yhtiö aloitti 8. maaliskuuta 2013 viikottaisen lennon New Yorkista Amsterdamiin, jolla käytetään osittain ruuanvalmistuksessa käytetystä öljystä valmistettua biopolttoainetta. Yhtiön ilmoituksen mukaan lento tuottaa 24 tonnia vähemmän hiilidioksidia kuin normaali lento. Biopolttoainetta käytetiin kuuden kuukauden ajan. Seuraavana vuonna 20 Arubaan ja Bonaireen suuntautunutta lentoa käyttivät osittain biopolttoainetta. Lennoilla käytettiin yksilöllisesti maalattua Airbus A330-203 -lentokonetta PH-AON.


title: KLM

text: Seuraavien lentoyhtiöiden kanssa KLM:llä on code sharing -sopimus.


title: Poti

text: Poti () on satamakaupunki Georgian länsiosassa Mustanmeren itärannikolla Samegrelo ja Zemo Svanetin hallintoalueella. Kaupunki on rakennettu lähelle antiikin kreikkalaista Fasis-nimistä siirtokuntaa, ja siitä on kehittynyt merkittävä satamakaupunki ja teollisuuskeskus 1900-luvun alusta lähtien. Potissa sijaitsee myös merkittävä laivastotukikohta ja Georgian merivoimien päämaja. Potin satamasta suunnitellaan vapaatalousaluetta Georgian ja Yhdistyneiden arabiemiirikuntien huhtikuussa 2008 yhdessä aloittaman projektin avulla.


title: Poti

text: Kaupungissa on noin 47 700 asukasta (2014).


title: Poti

text: Poti sijaitsee 312 kilometriä länteen Georgian pääkaupungista Tbilisistä soisella suistoalueella, jonka Länsi-Georgian suurin joki Rioni on luonut Mustanmeren suulleen. Kaupunki on vain kaksi metriä merenpinnan yläpuolella. Osa Potia ympäröivistä soista on kuivattu ja niille on istutettu sitrusviljelmiä. Kaupunkia ympäröi Kolkhetin kansallispuisto. Se rajautuu kaakossa pieneen Kapartšina-jokeen ja lounaassa Paliastomi-järveen. Noin viisi kilometriä kaupungista etelään sijaitsee Maltaqvan kylä, paikallinen rantalomakeskus. Alueen ilmasto on kostean subtrooppinen: talvet ovat lauhoja tai lämpimiä ja kesät kuumia. Vuoden keskilämpötila on 14,1 celsiusastetta, tammikuussa 2 °C ja heinäkuussa 22,9 °C. Sademäärä on suuri ja nousee 1 960 millimetriin vuodessa.


title: Poti

text: Nimellä "Poti" on ilmeisesti yhteys Fasis-kaupungin nimeen, mutta nimien etymologiasta ei ole yksimielisyyttä. "Fasis" () mainitaan ensimmäisen kerran Hesiodoksen teoksessa "Jumalten synty" (noin vuonna 700 eaa.) joen nimenä kaupungin sijaan. Sen jälkeen kun Erich Diehl ehdotti ensimmäisen kerran vuonna 1938 nimelle ei-kreikkalaista alkuperää ja väitti sen olevan peräisin paikallisesta vesialueen nimestä, sille on annettu useita eri selityksiä. Se on liitetty georgian–zanin sanaan "*Poti", svanin sanaan "*Pasid" ja jopa seemiläiseen sanaan, joka tarkoittaa "kultajokea".


title: Poti

text: Potin ja sen ympäristön muistiin kirjattu historia käsittää yli 26 vuosisataa. Antiikin aikaan ja varhaiskeskiajalla alueella oli kreikkalainen polis nimeltään Fasis, jonka perustivat Miletoksesta Themistagoras-nimisen henkilön johtamina muuttaneet siirtolaiset 600-luvun lopussa tai 500-luvun alussa ennen ajanlaskun alkua.


title: Poti

text: Pitkän epävarmuuden ja akateemisen keskustelun jälkeen siirtokunnan paikka vaikuttaa nyt löytyneen vedenalaisen arkeologian ansiosta. Ilmeisesti järvi, johon kreikkalainen kirjailija Strabon kertoi Fasiin rajautuvan, on peittänyt kaupungin tai osan siitä alleen. Silti kaupungin tarkkaa sijaintia ja sen raunioiden tunnistusta koskevia kysymyksiä on edelleen ratkaisematta, sillä aluetta ovat vuosisatojen ajan muokanneet geomorfologiset prosessit: Rioni-joen alajuoksun kosteikkoalueet ovat herkkiä muutoksille. Fasis vaikuttaa olleen merkittävä kaupan ja kulttuurin keskus Kolkhiissa koko antiikin ajan. Fasis-joki oli keskeinen osa oletettua kauppareittiä Intiasta Mustallemerelle, josta Strabon ja Plinius vanhempi kertovat.


title: Poti

text: 500- ja 100-lukujen eaa. välillä kaupungilla oli aktiivinen rooli tässä kaupassa. Kolmannen Mithridateen sodan aikana Fasis siirtyi roomalaisten haltuun. Roomalainen komentaja Pompeius tapasi täällä legaatti Serviliuksen, Mustanmeren laivastonsa amiraalin, saavuttuaan Kolkhiihin Iberiasta vuonna 65 eaa. Sen jälkeen kun alue kääntyi kristinuskoon, Fasiissa oli kreikkalainen hiippakunta, jonka piispa Kyyroksesta tuli Aleksandrian patriarkka vuosien 630 ja 641 välillä. Itä-Rooman ja sassanidien Persian välillä käydyn Lazican sodan aikana (542–562) iranilaiset joukot tekivät epäonnistuneen hyökkäyksen Fasiihin.


title: Poti

text: Nimi Poti esiintyy georgialaisissa kirjallisissa lähteissä ensimmäisen kerran 700-luvulla. Se oli Georgian kuningaskunnan aikanakin merikaupan tukikohta, jonka keskiajan Euroopan matkailijat tunsivat nimellä Fasso. 1300-luvulla Genovan tasavalta perusti Potiin lyhytaikaiseksi jääneen kauppa-aseman.


title: Poti

text: Vuonna 1578 osmanien valtakunta valloitti Potin. Turkkilaiset, jotka tunsivat kaupungin nimellä Faş, linnoittivat sen raskaasti ja tekivät siitä yhden Kaukasian tukikohdistaan, jossa pidettiin myös suuria orjamarkkinoita. Länsigeorgialaisten prinssien yhdessä kokoama armeija valloitti kaupungin takaisin vuonna 1640, mutta se joutui osmanien käsiin jälleen vuonna 1723. Toisen turhan yrityksen Potin valloittamiseksi osmaneilta tekivät venäläis–georgialaiset joukot vuosina 1770 ja 1771. Kun Venäjä otti haltuunsa suurimman osan georgialaisista maista 1800-luvulla se yritti jälleen häätää turkkilaisen varuskunnan Potista, ja onnistuikin georgialaisten vapaaehtoisten avulla vuonna 1809, mutta joutui palauttamaan linnoituksen osmaneille Bukarestin sopimuksessa vuonna 1812. Seuraavassa Venäjän–Turkin sodassa Venäjä sai Potin hallintaansa. Se liitettiin Kutaisin kuvernementtiin ja sille annettiin satamakaupungin asema vuonna 1858. Satamaa rakennettiin uudelleen vuosina 1863–1905. Vuonna 1872 Potista tuli Kaukasian rautatien pääteasema, josta johti suora yhteys Tiflisiin.


title: Poti

text: Potin koko ja merkitys kasvoivat erityisesti Niko Nikoladzen pormestarikaudella vuosien 1894 ja 1912 välillä. Nikoladzea pidetään nykyisen Potin perustajaisänä, joka valvoi useita nykyaikaistamis- ja rakennusprojekteja, joihin kuuluivat draamateatteri, suuri katedraali, kaksi lukiota, sähköasema, öljynjalostamo ja niin edelleen. Vuoteen 1900 mennessä Potista oli tullut yksi Mustanmeren tärkeimmistä satamista, jonka kautta vietiin ulkomaille valtaosa Georgian tuottamasta mangaanista ja hiilestä. Venäjän ensimmäisen vallankumouksen aikana joulukuussa 1905 Potista tuli työläisten lakkojen ja barrikaditaistelujen näyttämö. Venäjän vuoden 1917 vallankumouksen ja sitä seuranneen sisällissodan aikana Poti toimi Georgian tärkeimpänä ikkunana Eurooppaan ja paikkana, johon saksalaiset ja heitä seuranneet brittiläiset joukot saapuivat. 28. toukokuuta 1918 Potissa solmittiin Saksan ja Georgian välinen alustava liittosopimus. 14. maaliskuuta 1921 Georgiaan hyökännyt Neuvosto-Venäjän puna-armeija miehitti Potin, ja Georgiaan perustettiin neuvostohallitus. Neuvostokaudella Poti säilytti asemansa satamana, ja kaupunkia teollistettiin ja militarisoitiin edelleen.


title: Poti

text: Elokuussa 2008 Potin satamaa pommitettiin osana Georgian ja Venäjän välistä vakavaa aseellista selkkausta Etelä-Ossetiassa.


title: Poti

text: Palvelut ja elintarviketeollisuus ovat kaupungin talouden merkittävimmät sektorit. Potin satama (7,7 miljoonaa tonnia tavaraa vuodessa) on käytössä.


title: Poti

text: Huhtikuussa 2008 Georgia myi 51 prosentin osuuden Potin satamasta Yhdistyneiden arabiemiirikuntien Ras al-Khaimah -emiraatin investointiviranomaisille. Tarkoituksena on kehittää kaupunkiin vapaatalousalue (FEZ) 49 vuoden sopimuksella ja rakentaa uusi satamaterminaali. Uuden talousalueen kehittämisen aloitti virallisesti Georgian presidentti Mikheil Saakašvili 15. huhtikuuta 2008.


title: Poti

text: Potin laivastoaseman perusti Neuvostoliiton hallitus heinäkuussa 1941 kuukausi sen jälkeen, kun Saksa oli hyökännyt maahan toisessa maailmansodassa.


title: Poti

text: 1990-luvun alkuun mennessä Potin tukikohtaan oli siirretty useita pieniä Mustanmeren laivaston yksikköjä, mutta Neuvostoliiton romahduksen jälkeen se jäi lähes pois käytöstä. Joulukuussa 1992 Venäjä veti pois kaikki aluksensa ja ampumatarvikkeensa tukikohdasta, mutta yhden maihinnousualuksen georgialainen komentaja kieltäytyi lähtemästä ja veti mastoon Georgian lipun.


title: Poti

text: Miltei samanaikaisesti Georgian hallitus loi laivastoprikaatin, joka koostuu useista aluksista, merijalkaväen pataljoonasta, tykistödivisioonasta ja kommunikaatioyksiköstä. Siitä lähtien prikaatia on suurennettu ja varusteltu Nato-jäsenmaiden avustuksella.


title: Poti

text: Nykyisin Potissa on useita Georgian sotilaallisia laitoksia. Niihin kuuluvat Georgian merivoimien päämaja ja päätukikohta, logistiikkakeskus ja laivue sekä maavoimien jalkaväkipataljoona.


title: Filosofian lohdutus

text: Filosofian lohdutus () on Boëthiuksen kirjoittama filosofinen teos, jossa hän käsittelee antiikin ajan filosofian merkitystä. Se on kirjoitettu noin vuonna 524, ja se on antiikin ja keskiajan rajalla vaikuttaneen Boëthiuksen tunnetuin teos. Sitä pidetään varhaiskeskiajan merkittävimpänä ja eniten vaikuttaneena teoksena, sekä myös viimeisenä suurena teoksena, jota voidaan pitää klassisen ajan tuotoksena.


title: Filosofian lohdutus

text: Boëthius kirjoitti teoksen noin vuonna 524. Tuolloin hän oli vangittuna noin vuoden ajan ja odotti tuomiota ja langetetun kuolemantuomion täytäntöönpanoa. Boëthius oli ollut Roomassa korkea-arvoinen, varakas ja maineikas henkilö, mutta hänet oli tuomittu kuolemaan todennäköisesti ainakin osin tekaistuin syytöksin. Tämä kokemus sai hänet kirjoittamaan filosofisen teoksen, joka pohdiskelee sitä, miksi Luojan suoma onni vaihtelee niin nopeasti ja miksi ystävätkin ovat kääntyneet häntä vastaan.


title: Filosofian lohdutus

text: Boëthius oli kristitty, mutta teoksessa on ainoastaan vähän kristillistä sävyä. Boëthius uskoi selvästi sopusointuun uskon ja järjen välillä. Hänelle kristinuskon totuudet eivät voineet olla ristiriidassa filosofian löytämien totuuksien kanssa. Tämän vuoksi Boëthiusta on usein sanottu ensimmäiseksi skolastikoksi. Henry Chadwick on kirjoittanut: ”Jos Filosofian lohdutus ei sisällä mitään erityisen kristillistä, se on merkittävä myös sikäli, että se ei sisällä myöskään mitään erityisen pakanallista. Se on teos, jonka on kirjoittanut platonisti, joka oli myös kristitty, mutta se ei ole kristillinen teos.”


title: Filosofian lohdutus

text: Boëthius kirjoitti kirjan keskusteluksi itsensä ja henkilöityneen filosofian, Rouva Filosofian, välille. Filosofia lohduttaa Boëthiusta ja muistuttaa kaiken maallisen omaisuuden ja maineen katoavaisuudesta, sielun kuolemattomuudesta ja kaikkien henkisten asioiden ylivoimaisuudesta. Jälkimmäisiä hän kutsuu ainoaksi todelliseksi hyväksi. Hän sanoo, että onnellisuus tulee sellaisista asioista, joita mitkään onnen vaihtelut eivät voi viedä.


title: Filosofian lohdutus

text: Boëthius käsittelee sellaisia filosofisia peruskysymyksiä kuten kohtalon ennalta määräämistä (predestinaatiota), vapaata tahtoa, teodikean ongelmaa, sitä, miksi pahat ihmiset usein menestyvät ja hyvät joutuvat kärsimään, ihmisluontoa, sekä hyveen ja oikeudenmukaisen määritelmää. Vapaata tahtoa hän tarkastelee determinismiä vastaan kysymällä, näkeekö ja tietääkö Jumala kaiken, vai onko ihmisellä vapaa tahto. Hänen vastauksensa oli, että Jumala on kuin katselija, joka näkee kaiken ajan ja paikan ja kaikki vapaan tahdon ratkaisut yhtä aikaa, mutta ei aiheuta ratkaisuja. Näin hän voi kuitenkin tietää kaiken ennalta, koska on ajankin ulkopuolella. Ihmisluonnosta Boëthius sanoo, että ihmiset ovat perusluonnoltaan hyviä, mutta kun he antavat myötä pahalle, he vajoavat eläinten tasolle. Oikeudenmukaisuudesta hän sanoo, että rikollisia ei tule kohdella väärin, vaan heitä kohtaan pitää tuntea myötatuntoa ja kunnioitusta, käyttäen syyttäjästä ja rikollisesta puhuessaan lääkärin ja potilaan analogiaa.


title: Filosofian lohdutus

text: Boëthius halusi etsiä uskonnollisiin kysymyksiin vastauksia filosofiasta, ilman suoranaisia viittauksia kristinuskoon. Hän perusti kirjansa puhtaasti antiikin Kreikan filosofiseen perintöön. Kirja on täynnä epäsuoria viittauksia antiikin filosofian merkkiteoksiin ja erityisesti Platonin ajatuksiin. Teoksessa on myös paljon runojaksoja, jotka sisältävät paljon viittauksia kreikkalaiseen mytologiaan.


title: MSISDN

text: MSISDN (Mobile Station International ISDN Number) on numero, joka identifioi tilaajan GSM- tai UMTS-matkapuhelinverkossa. Yksinkertaistettuna, matkapuhelimen SIM-kortin puhelinnumero.


title: Kunniaväkivalta

text: Kunniaväkivalta on väkivaltaa, jonka vaikutin on kunniasääntöjen rikkominen. Kunniaa loukanneen teon jälkeen on tahrattu kunnia puhdistettava ja palautettava. Kunniaväkivalta tapahtuu perheen tai suvun piirissä ja lähisuku saattaa tukea ja mahdollisesti myös avustaa kunniaväkivallan tekijää. Kunniaväkivallan äärimmäisenä muotona ovat kunniamurhat. Väkivalta kohdistuu useimmiten naisiin, joiden parisuhteiden katsotaan olevan uhka yhteisön kunnialle.


title: Kunniaväkivalta

text: Intiassa ja Pakistanissa on vanha perinne, että uskottomaksi väitetyn naisen ulkonäköä turmellaan. Aiemmin tämä on tarkoittanut lähinnä nenän leikkaamista pois. Nykyisin käytetään myös happoa, jolla naisen kasvot tuhotaan täysin. Naisen ulkonäön turmelee yleensä oma aviomies, joka sitten myös jättää naisen. Erään järjestön laskujen mukaan vuosien 1994 ja 1999 välillä 3560 naista joutui sairaalaan happo-, tuli- tai bensiini-iskun vuoksi. Puolet heistä kuoli.


title: Kunniaväkivalta

text: Kunniaväkivallan kohteena voivat olla myös pojat ja miehet, etenkin homoseksuaalisuuden vuoksi.


title: Kunniaväkivalta

text: Suomessa Mannerheimin lastensuojeluliiton Uudenmaan piiri järjesti vuonna 2010 päättyneen hankkeen kunniaväkivallan ennaltaehkäisemiseksi.


title: Plejadit

text: Plejadit voivat viitata seuraaviin asioihin:


title: Antigeeni

text: Antigeeni on mikä tahansa molekyyli, joka aiheuttaa elimistössä immuunivasteen. Ne ovat usein proteiineja tai polysakkarideja, joita esiintyy esimerkiksi bakteerien tai virusten pintarakenteissa. Imusoluilla on antigeenireseptori, jonka avulla ne tunnistavat tietyn antigeenin. Antigeenien avulla elimistö tunnistaa muun muassa sen, onko solu oma vai elimistölle vieras.


title: Antigeeni

text: Vasta-aineet tarttuvat antigeeniin. Antigeeni aiheuttaa elimistössä vasta-ainevälitteisen tai soluvälitteisen immuunireaktion. Jos elimistön muistisoluissa on ennestään tieto taudinaiheuttajasta, niin käynnistyvää vastetta kutsutaan sekundaarivasteeksi (adaptiivinen immuniteetti), jossa immuunipuolustuksen vaste on nopeampi ja tarkempi. Jos taas antigeeni on tuntematon, elimistö käyttää muita menetelmiä tunkeutujan tuhoamiseen (primaarivaste, luonnollinen immuniteetti). Primaarivasteen jälkeen immuunipuolustuksen käyttöön jää muistisoluja, jotka muistavat kyseisen antigeenin. Seuraavalla kerralla elimistön kohdatessa saman antigeenin, immuunipuolustus voi tuhota nopeasti solun, jonka pinnalla antigeeni on. Elimistön omat solut tunnistetaan samalla menetelmällä omiksi soluiksi, joita ei tuhota.


title: Luettelo italiankielisistä oopperoista

text: Italiankielisiä oopperoita aakkosjärjestyksessä.


title: Luettelo baritoneista

text: Tämä on kansallisuuksien mukaan osioihin jaettu luettelo oopperalaulajista, joiden ääniala on baritoni.


title: Pekka Lipponen

text: Pekka Lipponen on nimimerkki Outsiderin, oikealta nimeltään Aarne Haapakoski (myöhemmin nimimerkistä tuli Haapakosken ja Seppo Tuiskun yhteinen), luoma fiktiivinen veijarihahmo, joka on seikkaillut romaaneissa, kioskilehdissä, sarjakuvissa, kuunnelmissa ja elokuvissa.


title: Pekka Lipponen

text: Haapakoski loi Pekka Lipposen ja tämän toverin Kalle-Kustaa Korkin vuonna 1945. Koko kansan tuntemiksi hahmot tulivat erittäin suositussa, tammikuussa 1945 alkaneessa radiokuunnelmassa "Kalle-Kustaa Korkin seikkailuja". Kuunnelmaa esitettiin radiossa keskipäivän aikaan viiden minuutin mittainen jakso, joka päättyi Korkkia tulkitsevan Wilho Ilmarin murahdukseen "Jatkuu huomenna". Päivittäiset viiden minuutin pätkät esitettiin sunnuntaisin puolen tunnin mittaisena koosteena.


title: Pekka Lipponen

text: Alun perin päähenkilöksi suunniteltu Korkki joutui antamaan nopeasti enemmän tilaa Lipposelle. Suuri ansio tästä lankeaa näyttelijä Oke Tuurille, joka onnistui tekemään Pekasta niin selkeästi erottuvan hahmon inhimillisine heikkouksineen, että Suomen radiokuunnelmia kuunteleva kansa oli myyty. Kuunnelmasarja jatkui Haapakosken kuolemaan saakka, vuoteen 1961. Jotain sarjan suosiosta kertoo se, että radion kuuntelijoista yli 90 % oli kuunnellut Lipposen ja Korkin seikkailuja.


title: Pekka Lipponen

text: Pekka Lipponen sai myös kuukausittain ilmestyneen oman sarjakirjan, joka ilmestyi vuosina 1956 - 64. Haapakoski kirjoitti yli kahden vuoden ajan Lippos-kirjat yksinään, kunnes palkkasi vuonna 1959 avukseen Seppo Tuiskun, joka kirjoitti kaikkiaan yli puolet sarjan tarinoista.


title: Pekka Lipponen

text: Lipposen varhaisena prototyyppinä voidaan pitää amerikansuomalaista Calle Lipwayta (Kalle Lipponen), joka vuonna 1944 esiintyi Outsiderin novellissa "Saaban kuningattaren aarre". Varsinaiseksi Lipposen esikuvaksi kirjailija Haapakoski mainitsee Helsingissä asuneen liikemies Sulo W. Taskisen. Ensimmäinen kuunnelma "Ben Huronin testamentti" rakentui Kalle-Kustaa Korkin varaan, Lipposen hahmon ollessa vielä keskeneräinen. Haapakoskelle tulikin kiire kehittää Lipposta, kun sarja osoittautui suosituksi.


title: Pekka Lipponen

text: Lipponen on kotoisin Rantasalmen Saparomäeltä. Hänen kansalliset erityispiirteensä eivät ole kovinkaan myönteisiä, sillä "näkäräiset" maistuvat ja savolaiseen lupsakkuuteen yhtyvät tittelinkipeys, rehentelevä suunsoitto ja kieroutta lähentelevä oveluus. Lipponen on myös taipuvainen saituuteen ja rasismiin. Hänen mieluisin voimasanansa on änkyttämällä lausuttu "pi-pi-pirskatti". Hyvistä ominaisuuksista nousevat esiin elinvoimaisuus, suomalainen sisu ja neuvokkuus. Juuri persoonallisuuden särmikkyyttä pidetään Lipposen suurimpana vahvuutensa. Aivan kaikki eivät kuitenkaan suhtautuneet myönteisesti Lipposen persoonaan. Hänen kielenkäyttönsä, änkyttämisensä ja liian monet näkäräisensä saivat Ylen ohjelmajohtajan ottamaan yhteyttä Haapakoskeen. Neuvottelujen tuloksena Lipposen julkikuvaa siistittiin jonkin verran ja hänestä yritettiin tehdä raitis.


title: Pekka Lipponen

text: Sotilasarvoltaan Lipponen oli prinssieversti, jonka arvonimen hän sai palveltuaan Sumulaakson kuningattaren henkikaartin komentajana. Everstin ominaisuudessa Pekka oli valmis ottamaan komentoonsa minkä tahansa ryhmän. Seikkailuihinsa Lipponen joutui usein hyväuskoisuuttaan ja Korkin tehtäväksi jäi pelastaa hänet monesta pinteestä. Ennen vuotta 1945 molemmat olivat olleet muun muassa Abessiniassa myymässä tuohivirsuja. Hieman myöhemmin kumpikin miehistä toimi hetken aikaa Kansainvälisen Öljy-yhtiön tehtävissä. Korkin jatkaessa öljy-yhtiön päätarkastajana Lipponen perusti "Lipposen inpurtti & ekspurtin", jonka pääkonttori oli Park Avenuella New Yorkissa ja sivukonttori San Diegossa Kaliforniassa.


title: Pekka Lipponen

text: Pekka Lipposen liikematkat suuntautuivat ympäri maailmaa mitä erilaisimpien "ahväärien" merkeissä. Yleensä liiketoimet epäonnistuivat, ja monesti Lipponen joutui huijauksen kohteeksi. Kansainvälisen Öljy-yhtiön asioiden viedessä Korkin ajan, matkasi Pekka yhä enemmän yksinään. Toisinaan hänen apulaisenaan kulki amerikansuomalainen monitoimimies Pavel Pohjola, jonka juuret olivat Viipurissa. Lipposen ja Pohjolan väliset keskustelut, jotka pääosiltaan ovat pelkkää kinastelua, sisälsivät paljon rehevää huumoria. Myös Pekan nuori ja neuvokas veljenpoika Esko Lipponen matkusti setänsä mukana maailman eri kolkissa. Pojan isä Ville Lipponen vilahtaa joissakin tarinoissa, mutta hänen välinsä Pekkaan ovat etäiset vanhan perintöriidan takia. Muutaman kerran Pekan tiet yhtyivät turkulaisen maailmanmatkaajan Olli Olinin kanssa, mutta muita Lipposen mahdollisia ystäviä ei juuri mainittu.


title: Pekka Lipponen

text: Välillä Pekka Lippos -tarinoissa oli mukana science fiction -elementtejä. Seppo Tuiskun kirjoittamissa vuonna 1962 ilmestyneissä tarinoissa "Avaruusahvääri" ja "Avaruusmarsalkka" Lipponen joutuu huvilaltaan mukaan lentävään lautaseen, joka vie hänet kaukaiselle Auderial-planeetalle liikeasioita hoitamaan. Sarjan viimeisenä julkaisuvuonna 1964 Tuisku palaa uudelleen tieteisromaanien maailmaan Lippos-seikkailussaan "Huuto haudasta", jossa paneudutaan elämän alkulähteitä sääteleviin voimiin, joiden vapauttaminen aiheuttaisi painajaisen koko ihmiskunnalle.


title: Pekka Lipponen

text: Monenkirjavilla matkoillaan Pekka joutui tutustumaan erilaisiin paikkoihin monista eri näkökulmista. Brasilian viidakoissa hän joutui elämään villimiehenä ja Uuden-Guinean saaristossa ihmisrobottina. Pariisin kaupungin alla Pekka sai tutustua katakombien kauhuihin. Afrikassa kansainväliset rikolliset ja paikalliset alkuasukkaat tekivät hänen olonsa tukalaksi ja Aasian matkoillaan hän oppi tuntemaan kiinalaiskorttelien monet vaarat. Välillä Pekka pistäytyi myös kotimaassaan Suomessa. Rantasalmella hän joutui saunakamarissa nukkuessaan murhaajan maalitauluksi, Savonlinnassa hänet muurattiin Olavinlinnaan ja Varkauden liepeillä hänet yritettiin hukuttaa Kallaveteen; vaikka tarinoiden tyyli ja aiheet olivat selvää lainaa pulp-kirjallisuudesta, oli niihin saatu mukaan sopiva annos omaa ilmettä ja tapahtumia pehmentävää huumoria.


title: Pekka Lipponen

text:
Pekka oli nuoruusvuosinaan ehtinyt kokeilla avioliittoa, mutta huonolla menestyksellä. Mandi Kakkinen eli hirmuinen Manta, joksi Pekka ex-vaimoaan kutsuu, esiintyi useissa Lippos-kirjoissa ja aiheutti ongelmia entiselle miehelleen.
Avioliittoa käsitellään tarkemmin tarinassa "Öljykuninkaan timantit". Avioeron syyksi tulee lopulta se että Mandi-rouva olikin virallisesti naimisissa toisen miehen kanssa kaapatessaan Pekka Lipposen (jonka rahoja väitettiin Mandin tavoitelleen) ja avioero olikin sitten lopulta muotoseikka. Pekka käyttikin sen jälkeen Mandista sapekkaita nimityksiä ""Mustalais-Villehartin leipäsusi"" ja ""Mustalais-Jalmarin Santra"".


title: Pekka Lipponen

text: Lipponen oli kovasti nuorten naisten perään ja tarjosi auliisti käsipuoltaan avun tarpeessa tai vain ilman seuraa oleville neitosille. Tarinoissa "Murhaajat mellastavat Mallorcalla" ja "Miljoonamissi" uusi avioliitto häämöttikin vaarallisen lähellä. Viimeksi mainitun tarinan alussa Mandi lähettää Pekalle jo julkaistun kihlauksen johdosta juhlajuomaksi samppanjapulloon pakatun annoksen paitojen pesuvettä pesula Lumikista joka on hänen pääyrityksensä.


title: Pekka Lipponen

text: Tarinassa "Myrkytetty tikari" Lipponen hävisi kosintakilvan, kun pulassa ollut kiinalaiskaunotar Tien-Tien rakastuikin naapuriinsa.


title: Pekka Lipponen

text: 1950-luvun loppupuolella Pekka rakennutti kesähuvilan Tyynen valtameren rannalle Kaliforniaan. Puolivälissä San Diegoa ja Long Beachia sijainnut rakennus sai nimekseen Villa Saparola isäntänsä synnyinseudun Saparomäen mukaan. Kaksikerroksinen huvila oli rakennettu suomalaisesta punahongasta. Rakennuksesta löytyi Lippos-suvun Rantasalmelta tuotu keinutuoli ja Eevertti Lipposen vanha matka-arkku, puuleili ja paljon muuta supisuomalaista tavaraa. Erillinen saunarakennus oli kiuaskiviä myöten kokonaan suomalaista tekoa.


title: Pekka Lipponen

text: Vaikka Pekka itse ei kiireittensä vuoksi kovin usein ehtinyt poiketa Villa Saparolassa, ei se koskaan ollut tyhjillään. Huvilan taloudesta ja kunnossapidosta vastasivat Sam ja Molly, musta pariskunta, joka vuosien ajan huolehti siitä, että Villa Saparola oli milloin tahansa valmiina vastaanottamaan prinssieversti Lipposen ja hänen vieraansa. Molly jopa matkusti Lipposen mukana kertaalleen Suomeen tarinassa "Kirottu perintö."


title: Pekka Lipponen

text: Huvilansa yhteyteen Pekka oli perustanut "seikkailumuseon", joka koostui hänen vuosien varrella hankkimistaan tavaroista. Jokainen museossa oleva esine liittyi seikkailuun, jossa Pekka oli ollut mukana. Oli markiisin kruunu Italiasta, myrkytetty tikari Ceylonilta, lyijystä tehty kultaharkko Kanariansaarilta, ikivanha haarniska Skotlannista ja paljon muuta kiinnostavaa, joka kertoi Pekka Lipposen vaiheikkaasta elämästä ja jännittävistä matkoista eri puolilla maailmaa. Ehkä eniten arvossa Pekka pitää vaatimattoman näköistä platinasta tehtyä ritaritähteä, jossa on kruunupäinen ärjyvä karhu: se on tietenkin hänen prinssieverstin arvoonsa liittyvä "Kiljuvan Karhun komentajamerkki" (joka esiintyy yhteisjulkaisujen kannessa)


title: Pekka Lipponen

text: Vuonna 1956 ilmestymisensä aloittanut "Pekka Lipposen seikkailuja" -kirjanen saavutti välittömästi suuren suosion ja vahvisti Lipposen menestystä yhdessä radiokuunnelmien kanssa. Vuonna 1958 aloittanut sarjakirja "Kalle-Kustaa Korkin seikkailuja" sai niin ikään hyvän vastaanoton. 96-sivuisten jännärien kirjoittaminen muiden töiden ohessa vei kuitenkin Aarne Haapakoskelta siksi paljon aikaa, että hän koulutti itselleen apulaisen Seppo Tuiskusta (s. 1935), joka oli innokas omaksumaan roolinsa toisena Outsiderina. Vuonna 1959 Tuisku aloitti uransa Haapakosken "haamukirjoittajana", niin että kummankin tuotantoa julkaistiin vuorotellen.


title: Pekka Lipponen

text: Tuisku omaksui lähes täysin Haapakosken tyylin eikä lukeva yleisö tiennyt, että nimimerkki Outsiderin taa kätkeytyi kaksi eri kirjoittajaa. Haapakosken kuoltua Malagalla vuonna 1961 jatkoi Tuisku yksin Lipposen ja Korkin seikkailujen "muistiinmerkitsemistä" vuoden 1965 loppuun saakka. Lukijat uskoivat Haapakosken kirjoittaneen monen vuoden ajan varastoon eivätkä aavistaneet, että Outsider oli vaihtunut eri mieheksi. Tuisku on toimittanut myös Jerry Cottonia. Vanhoja Pekka Lipposen ja Kalle Kustaa-Korkin seikkailuja ilmestyikin joskus myös Jerry Cottonissa jatkosarjoina.


title: Pekka Lipponen

text: Suomen televisiossa Mainos-TV esitti yksitoista jaksoa Pekka Lipponen -televisiosarjaa keväällä 1964. Televisiosovituksesta vastasivat Seppo Tuisku ja Reino Helismaa. Lipposen roolissa oli Ossi Elstelä ja Korkkina Kullervo Kalske.


title: Pekka Lipponen

text:
Vuonna 1979–1981 ilmestyi Kolmiokirjan kustantamana Pekka Lipponen juniorin seikkailuja (kirjoittajina Tapio Vilpponen, Juhani Salomaa ja Kari Nenonen; lehtilistauksen etukirjaimet kertovat kirjoittajan). Tässä sarjassa seikkaili Pekka Lipposen poika Jussi. Juniorin seikkailut olivat saaneet selvästi vaikutteita Jerry Cottonilta. Aiheetkin olivat astetta rajumpia ja sisälsivät huumeita ja terroristeja.
Hahmojen pohjalta tehtiin myös elokuva.


title: Pekka Lipponen

text: Epävirallinen televisioelokuva.


title: Pekka Lipponen

text: Pekka Lipponen ja Kalle Kustaa Korkki


title: Pekka Lipponen

text:
1965
Pekka Lipponen junior


Pekka Lipponen


title: Puppa J & Tasottavat

text: Puppa J & Tasottavat (joskus myös pelkkä Tasottavat) on suomalainen, laajimmillaan kymmenhenkinen reggae-yhtye, jonka solisteja ovat mm. Puppa J ja Natty Kauka. Kokoonpano on perustettu vuonna 2002.


title: Puppa J & Tasottavat

text: Suomalainen Fat Belt Records julkaisi yhtyeen ensialbumin "Morobless" kesäkuussa 2006.


title: Puppa J & Tasottavat

text: Yhtyeen keulakuva Puppa J on myös soolouralla ja ensimmäinen sooloalbumi "Oi aikoja!" julkaistiin helmikuussa 2009.


title: Talking Heads

text: Talking Heads oli yhdysvaltalainen vaihtoehtorock-yhtye, joka toimi vuosina 1974–1991. Yhtye levytti uransa aikana monipuolisesti erityyppistä musiikkia taidefunkista ja polyrytmillisestä maailmanmusiikista melodiseen kitarapoppiin. Yhtyeen kunnianhimoinen musiikki nosti sen kriitikkojen suosioon, mutta se sai myös joitain pophittejä. Yhtyeen kokoonpanoon kuuluivat David Byrne (laulu ja kitara), Chris Frantz (rummut), Tina Weymouth (basso) ja Jerry Harrison (koskettimet ja kitara).


title: Talking Heads

text: Talking Headsin perustivat New Yorkissa vuonna 1974 taideopiskelijat David Byrne, Chris Frantz ja Tina Weymouth. Kaksi vuotta myöhemmin yhtyeeseen liittyi Jerry Harrison. Yhtyeen ensimmäisen albumin "" julkaisi Sire Records vuonna 1977. Minimalistista rockia edustava albumi sai huomiota etenkin Byrnen älyllisistä sanoituksista ja erikoisen nykivästä laulutavasta.


title: Talking Heads

text: Toisen albuminsa, taiteellisen ja kokeilevan "More Songs About Buildings and Food" (1978) yhtye teki tuottaja Brian Enon kanssa. "Fear of Music" (1979) nojasi vahvasti rytmeihin ja sisälsi afrikkalaistyylistä polyrytmiikkaa. Albumilla "Remain in Light" (1980) oli jälleen afrikkalaisia rytmejä ja myös esimerkiksi puhallinsoittimia.


title: Talking Heads

text: Yhtye teki 1980-luvun alussa pitkän konserttikiertueen ja julkaisi livealbumin. Seuraavalla studioalbumilla "Speaking in Tongues" (1983) ei Brian Eno enää ollut mukana. Albumin kappaleet noudattivat aiempaa selkeämpää poplaulurakennetta. Sen jälkeen yhtye lähti jälleen kiertueelle, jonka aikana kuvattiin konserttielokuva "Stop Making Sense" (1984), jonka ohjasi Jonathan Demme.


title: Talking Heads

text: Konserttikiertueen ja uuden livealbumin jälkeen Talking Heads palasi pienempään, neljän soittajan kokoonpanoon. "Little Creatures" (1985) oli mutkaton popalbumi. "True Stories" (1986) sisälsi lauluja David Byrnen ohjaamasta samannimisestä elokuvasta. Yhtyeen viimeinen albumi oli "Naked" (1988), jolla se palasi vanhoihin maailmanmusiikkivaikutteisiinsa. Sen jälkeen yhtye laitettiin tauolle, jonka aikana Byrne keskittyi sooloprojekteihinsa ja muut jäsenet Tom Tom Club -yhtyeeseensä. Talking Heads ilmoitti hajoamisestaan vuonna 1991. Yhtye äänitti ennen lopettamistaan neljä uutta kappaletta, jotka julkaistiin kokoelmalla "Sand in the Vaseline: Popular Favorites" (1992).


title: Talking Heads

text: Talking Heads sai urallaan kolme listahittiä, “Take Me to the River” (1979, Al Green -cover), “Burning Down the House” (1983) ja “Wild Wild Life” (1986). Yhtyeen suosion kasvun yksi osatekijä 1980-luvulla olivat sen huomiota herättävät musiikkivideot, jotka saivat soittoaikaa Music Television -kanavalla.


title: Talking Heads

text: Yhtye kokoontui vielä yhteen ilman Byrneä nimellä The Heads ja julkaisi albumin "No Talking Just Head" (1996). Talking Heads esiintyi sen jälkeen vielä kerran yhdessä vuonna 2002 Rock and Roll Hall of Fame -tilaisuudessa kun se nimitettiin rockin kunniagalleriaan. Jäsenet ovat jatkaneet musiikin tekemistä omilla tahoillaan.


title: Markku Salminen (poliisiylijohtaja)

text: Markku Salminen (13. toukokuuta 1947 Toijala – 12. helmikuuta 2009 Kerava) oli oikeustieteen lisensiaatti ja oli poliisin ylijohtaja vuoteen 2008 asti. Hän tuli virkaan vuoden 2005 alussa eläkkeelle jääneen Reijo Naulapään tilalle.


title: Markku Salminen (poliisiylijohtaja)

text: Ennen poliisiylijohtajaksi tuloaan Salminen toimi vankeinhoitolaitoksen ylijohtajana ja Rikosseuraamusviraston päällikkönä. Sitä ennen hän toimi muun muassa talousrikostutkinnan johtajana keskusrikospoliisissa. Hän oli niin sanottu ”pitkän linjan” poliisi: hän aloitti nuorempana konstaapelina ja opiskeli oikeustiedettä poliisityön ohessa.


title: Markku Salminen (poliisiylijohtaja)

text: Huhtikuussa 2008 valtakunnansyyttäjän määräämä tutkinnanjohtaja päätti aloittaa esitutkinnan liittyen Salmisen virka-auton käyttöön yksityisajoihin. Salminen ilmoitti samaan aikaan jäävänsä elokuussa 2008 eläkkeelle saatuaan valtiokonttorilta myönteisen päätöksen eläkehakemukseensa.


title: Markku Salminen (poliisiylijohtaja)

text: Lokakuussa 2008 Markku Salminen jäi kiinni rattijuopumuksesta epäiltynä. Helsingin käräjäoikeus tuomitsi hänet 43 päiväsakon rangaistukseen. Lisäksi hän joutui ajokieltoon 23. tammikuuta 2009 asti. Salminen menehtyi saman vuoden helmikuussa.


title: Markku Salminen (poliisiylijohtaja)

text: Markku-liitto valitsi vuonna 1998 Salmisen toiseksi "vuoden Markuksi".


title: Elisabeth Schwarzkopf

text: Olga Maria Elisabeth Frederike Legge-Schwarzkopf (9. joulukuuta 1915 Jarocin (), Saksa – 3. elokuuta 2006 Schruns, Itävalta) oli 1900-luvun arvostetuimpia sopraanoita ja tunnettu eritoten taitavana Mozartin ja Richard Straussin teosten tulkitsijana.


title: Elisabeth Schwarzkopf

text: Schwarzkopf syntyi preussilaisessa Jarotschinin pikkukaupungissa, joka nykyisin kuuluu Puolaan. Hän kiinnostui musiikista jo varhain ja esiintyi ensimmäisen kerran oopperassa vuonna 1928. Kyseessä oli magdeburgilaisen koulun esitys Gluckin oopperasta Orfeus ja Eurydike. Vuonna 1934 nuori laulajatar aloitti musiikkiopinnot Berliinin Hochschüle für Musikissa, aluksi mezzosopraanona.


title: Elisabeth Schwarzkopf

text: Hänen ensimmäinen roolinsa ammattimaisena oopperalaulajana oli Deutsche Oper Berlinissä 15. huhtikuuta 1938 Richard Wagnerin Parsifalin toinen kukkaisneito. Schwarzkopf lauloi Berliinissä neljä vuotta. Tänä aikana hän liittyi Saksan kansallissosialistiseen työväenpuolueeseen. Toisen maailmansodan jälkeen hän liittyi Wienin Theater an der Wienin solistikuntaan. Wienissä hän esiintyi muun muassa Puccinin "La Bohèmessa" "Miminä" ja Verdin "La Traviatassa" "Violettan" roolissa. 1947–1948 hän oli Euroopan-kiertueella Wienin valtionoopperan kanssa ja esiintyi muun muassa Covent Gardenissa ("Donna Elvira" Mozartin "Don Giovannissa") ja La Scalassa ("Marsalkatar" Straussin "Ruusuritarissa").


title: Elisabeth Schwarzkopf

text: Maaliskuussa 1946 Schwarzkopf kävi koelaulussa klassisen musiikin tuottajan Walter Leggen pyynnöstä. Hän lauloi Hugo Wolfin liedin ”Wer rief dich denn?”, ja Legge pestasi hänet levy-yhtiö EMIiin. He aloittivat tiiviin yhteistyön, ja Leggestä tuli ensin Schwarzkopfin manageri ja myöhemmin elämänkumppani; heidät vihittiin 19. lokakuuta 1953 Epsomissa, Englannissa.


title: Elisabeth Schwarzkopf

text: Schwarzkopf teki virallisen debyyttinsä Royal Opera Housessa 16. tammikuuta 1948 Mozartin Taikahuilun "Paminan" roolissa. La Scalan -debyytti oli vuorossa 29. kesäkuuta 1950 (Beethovenin "Missa Solemnis"). 11.9. 1951 hän lauloi "Anne Truloven" roolin Igor Stravinskyn "Elostelijan elämän" maailmanensi-illassa.


title: Elisabeth Schwarzkopf

text: 1960-luvulla Schwarzkopf keskittyi lähes yksinomaan viiden roolin esittämiseen: "Don Giovannin" "Donna Elvira", "Figaron häiden" "Kreivitär Almaviva", Straussin "Capriccion" "Kreivitär Madeleine", Verdin "Falstaffin" "Alice Ford" sekä "Ruusuritarin" "Marsalkatar". Hän teki debyyttinsä Metropolitan-oopperassa 13. lokakuuta 1964 laulaen Marsalkattaren roolin.


title: Elisabeth Schwarzkopf

text: Elizabeth Schwarzkopf esiintyi oopperalavoilla viimeisen kerran 13. joulukuuta 1971 Brysselin La Monnaiessa roolinaan hänelle rakas "Ruusuritarin" "Marsalkatar". Sen jälkeisinä vuosina hän keskittyi lied-resitaaleihin. 17. maaliskuuta 1979 Walter Legge sai vakavan sydänkohtauksen, mutta hän ei välittänyt lääkärin lepomääräyksestä vaan meni seuraamaan Schwarzkopfin viimeistä esitystä 19. maaliskuuta Zürichin. Legge kuoli kolme päivää myöhemmin.


title: Elisabeth Schwarzkopf

text: Esiintymislavoilta vetäydyttään Zürichissä asunut Schwarzkopf toimi laulunopettajana.


title: Diagrammimenetelmä

text: Diagrammimenetelmä on keino suorittaa deduktiivisia päätelmiä, esimerkiksi syllogismeja, Venn-diagrammien avulla. Diagrammimenetelmässä oletustyypit kuvataan ympyröinä, joilla on kohtaamispinta-alaa. Väitteiden mukaisesti ympyröistä varjostetaan niitä osia, jotka ovat väitteen mukaan mahdottomia.


title: Diagrammimenetelmä

text: Esimerkiksi: "kukaan ihminen ei ole kavioeläin", "ihminen"-ympyrästä mustataan se osuus, jolla on yhteistä pintaa "kavioeläimen" kanssa. Kun taas väitetään "jokainen aasi on kavioeläin", mustataan se osuus "aasi"-ympyrästä joka on muualla kuin "kavioeläin"-ympyrässä. Loppupäätelmä on pätevä sen mukaan, miten väitetyn asian alueella mustattuja vai puhtaita alueita suhteessa muihin ympyröihin.


title: Diagrammimenetelmä

text: Näin voidaan punnita esimerkiksi väite "aasi ei ole ihminen" päteväksi, sillä kaikki "aasi"-ympyrän ja "ihminen"-ympyrän kohtaamispaikat ovat mustattuja ("ei"). Diagrammin pohjalta voidaan päätellä myös esimerkiksi, että väite "jokainen kavioeläin on aasi" on virheellinen, ainakin annettujen tietojen pohjalta.


title: Diagrammimenetelmä

text: Diagrammimenetelmän heikkoutena on se, että se ei tunnista kehäpäätelmiä virhepäätelmiksi. Diagrammimenetelmää käytettäessä tämä on muistettava ottaa huomioon.


title: Takaikkuna

text: Takaikkuna ("Rear Window") on Alfred Hitchcockin ohjaama yhdysvaltalainen jännityselokuva vuodelta 1954. John Michael Hayes kirjoitti elokuvan käsikirjoituksen Cornell Woolrichin novellin "It Had to be Murder" pohjalta. Pääosia näyttelivät James Stewart ja Grace Kelly, joille kummallekin se oli toinen elokuva Hitchcockin kanssa.


title: Takaikkuna

text: L. B. Jefferies (James Stewart) on uutisvalokuvaaja, joka on työtehtävässään joutunut onnettomuuteen ja katkaissut jalkansa. joutunut viikoiksi kipsi jalassa kotiinsa ainoana harrastuksenaan naapureiden tekemisten seuraaminen. Kuumina kesäpäivinä hänen luonaan käyvät vakuutusyhtiön sairaanhoitaja Stella (Thelma Ritter) ja Jeffiin rakastunut seurapiirineiti Lisa Fremont (Grace Kelly). Vaikka Lisa on Jeffiin rakastunut ja haluaisi seurata tätä ympäri maailman, Jeffiä suhde kuitenkin mietityttää.


title: Takaikkuna

text:
Eräänä yönä Jeff kuulee huudon ja huomaa Lars-nimisen naapurin poistuvan asunnostaan lukuisia kertoja. Seuraavana päivänä tämän vaimosta ei ole tietoakaan, ja Jeff alkaa epäillä Larsin murhanneen vaimonsa. Hänellä on kuitenkin kova työ saada Lisa uskomaan asiaa. Hänen poliisiystävänsä suostuu tutkimaan asiaa mutta ei tutkimusten jälkeen löydä asiasta mitään hämärää. Naapurin koiran tapon jälkeen Jeff on entistä vakuuttuneempi siitä, että on oikeassa. Liittoutumalla Lisan ja Stellan kanssa Jeff päättää selvittää asian. Jeff huijaa Larsin ulos asunnostaan. Lisa ja Stella lähtevät ulos pihalle etsimään johtolankoja mutteivät löydä mitään. Sen jälkeen Lisa päättää kiivetä Larsin tyhjänä olevaan asuntoon ja on joutua Larsin murhaamaksi miehen palatessa takaisin kotiin. Sen jälkeen Lars tulee käymään Jeffin luona ja miehet tappelevat, jonka seurauksena Jeff putoaa ikkunasta pihalle. Lars joutuu poliisin haaviin, ja Jeff katkaisee molemmat jalkansa.
Alfred Hitchcockin perinteinen cameorooli on säveltäjän asunnossa, jossa hänet nähdään vetämässä kelloa.


title: Takaikkuna

text: Elokuvan tapahtumat sijoittuvat yhteen ainoaan lavasteeseen, joka käsittää päähenkilön huoneen ja sen takaikkunasta näkyvän sisäpihan ja vastapäiset asunnot. Eräs syy rajatussa tilassa tapahtuvan elokuvan onnistumiseen oli käsikirjoittaja John Michael Hayes, jolla oli taito kirjoittaa elävää ja humoristista vuoropuhelua ja luoda uskottavia henkilöhahmoja. Pääosissa Hitchcockilla oli käytettävissään kaksi luottonäyttelijää. Grace Kelly oli ollut pääosassa Hitchcockin edellisessä elokuvassa "Täydellinen rikos" ja James Stewart pari vuotta aiemmin "Köydessä", joka myös oli yhden lavasteen elokuva.


title: Takaikkuna

text: Elokuva on tullut tunnetuksi myöskin kameratyöstään. Koko elokuvan aikana kamera ei koskaan kuvaa mitään minne päähenkilömme ei pienestä huoneesta, jossa hän on jalkavaivansa vuoksi jumissa, näkisi. Tarkoituksena oli pistää katsoja jumiin asuntoon, jossa päähenkilömmekin on jumissa.


title: Takaikkuna

text: "Takaikkuna" oli "Epäilyksen varjon" ohella Hitchcockin omia suosikkielokuvia.


title: Takaikkuna

text: Pääasiassa tekijänoikeudellisten syiden takia "Takaikkunaa" ei nähty yli kymmeneen vuoteen ennen sen uusintaensi-iltaa 1983. Ensimmäisen viiden kuukauden aikana "Takaikkuna" tuotti Yhdysvalloissa 6,8 miljoonaa dollaria. Suomessa elokuvan uusintaensi-ilta oli 23. maaliskuuta 1984.


title: Takaikkuna

text: "Takaikkuna" valittiin vuonna 1997 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia.


title: Tommi Hakala

text: Tommi Johannes Hakala (s. 9. elokuuta 1970 Riihimäki) on suomalainen baritoni ja oopperalaulaja. Hän voitti arvostetun BBC Singer of the World -kilpailun vuonna 2003, toisena suomalaisena. Vuonna 2001 hän voitti Merikanto-laulukilpailun.


title: Tommi Hakala

text: Opinnot Sibelius-Akatemiassa ja Karlsruhen musiikkikorkeakoulussa Matti Salmisen säätiön apurahan turvin johtivat kiinnitykseen Nürnbergin oopperassa 1998–2001, edelleen Leipzigin oopperassa 2001–2004. Hakala oli freelance-taiteilijana 2004–2008, ja vuodesta 2008 hän on kiinnitettynä Suomen Kansallisoopperaan.


title: Tommi Hakala

text: Tommi Hakala on vieraillut muun muassa New Yorkin Metropolitan-oopperassa, San Franciscon oopperassa, Dresdenin Semper-oopperassa, Strasbourgin Opéra national du Rhinissä, Tel Avivin New Israeli Operassa, De Vlaamse Operassa ja Atlantan oopperassa. Savonlinnan oopperajuhlilla Hakala on esiintynyt muun muassa "Faustin" Valentinina, "Pajatson" Silviona, "Ratsumiehen" Ratsutilallisena, "Tannhäuserin" Wolframina, Olli Kortekankaan "Isän tyttö" -oopperan Urhona ja "Carmina Buranan" baritonisolistina. Lisäksi hän on toiminut lukuisten lied- ja orkesterikonserttienkin solistina.


title: Hamida Djandoubi

text: Hamida Djandoubi (1949 Ranskan Tunisia – 10. syyskuuta 1977 Ranska) oli tunisialainen emigrantti sekä viimeinen Ranskassa giljotiinilla teloitettu henkilö. Hänet tuomittiin kuolemaan 21-vuotiaan entisen tyttöystävänsä Elisabeth Bousquet’n kiduttamisesta ja murhasta. Djandoubi oli muuttanut Ranskaan vuonna 1968.


title: Hamida Djandoubi

text: Djandoubi tuomittiin kuolemaan 25. helmikuuta 1977. Vetoomustuomioistuin hylkäsi hänen valituksensa 9. kesäkuuta. Syyskuun kymmenentenä Djandoubi herätettiin aikaisin aamulla, kun presidentti Valéry Giscard d’Estaing oli kieltäytynyt armahtamasta häntä, ja teloitettiin pian tämän jälkeen noin kello 04.40.


title: Olhava (kaupunki)

text: Olhava () on kaupunki Leningradin alueen Olhavan piirissä Venäjällä. Se sijaitsee Olhavanjoen varrella 122 kilometriä Pietarista itään. Asukkaita oli 47 344 (vuonna 2010).


title: Olhava (kaupunki)

text: Kaupunki on saanut alkunsa 1906 valmistuneen Pietarin ja Vologdan välisen rautatien Zvanka-nimisestä asemasta. Vuonna 1917 Zvankasta rakennettiin sivurata Tšudovoon ja edelleen Novgorodiin. Vuonna 1926 otettiin käyttöön Neuvostoliiton ensimmäinen vesivoimala, joka tuotti energiaa läheisille alumiinitehtaille. Zvankan työläisasutus ja lähikylät yhdistettiin vuonna 1933 Volhovstroin kaupungiksi. Vuonna 1940 kaupunki sai uuden venäjänkielisen nimen Volhov. Kaupungin rautatieasemien nimenä on kuitenkin edelleen Volhovstroi 1 ja 2.